Zionis rampas rumah warga Palestin

BAITULMAQDIS, 19 Februari –
Tentera dan polis Zionis semalam mengusir sebuah keluarga Palestin dari rumah
mereka di Kota Lama yang diduduki, selepas Mahkamah Agung Israel memutuskan
bahawa ia dibina di atas tanah milik peneroka haram Yahudi.

Saksi berkata, keluarga Hatem Abu
Assab turut dikasari secara fizikal semasa proses pengusiran itu.

Difahamkan, keluarga Abu Assab
telah mendiami rumah diperbuat daripada batu itu sejak lebih enam dekad lalu.

Mereka mendiami rumah berkenaan
selama tiga generasi sejak 1952.

Namun, mahkamah baru-baru ini
memutuskan keluarga berkenaan tiada hak ke atas rumah dan tanah tersebut serta
memerintahkan pengusiran mereka.

Sinar Harian memetik laporan daripada
salah satu agensi berita menyebutkan mahkamah memutuskan bahawa rumah itu milik
kumpulan Israel di bawah ‘Undang-undang Harta Absentee’ walaupun peguam
keluarga Abu Assab telah memperoleh keputusan mahkamah untuk menangguhkan
pengusiran sehingga akhir bulan ini.

Selepas diusir keluar, pihak
berkuasa Israel mengiringi sebuah keluarga pendatang Yahudi masuk ke rumah
keluarga Abu Assab.

Situasi itu mencetuskan
ketegangan menyebabkan Abu Assab dan anak lelakinya ditahan polis Zionis.

“Mereka (Israel) rampas rumah
saya, memori saya dan impian saya.”

“Mereka tangkap suami dan anak
saya. Peneroka Yahudi pula berada di rumah saya.”

“Kami pula diusir dan dilayan
seperti haiwan,” kata isteri Abu Assab, Rania.


VIDEO TULAR AZAN DALAM RITUAL AGAMA BUKAN DI MALAYSIA – MCMC

KUALA LUMPUR: Suruhanjaya Komunikasi dan Multimedia Malaysia (MCMC) mengesahkan klip video tular berdurasi 2 minit 27 saat yang memaparkan seorang lelaki sedang melaungkan azan dalam ritual keagamaan, bukan berasal dari Malaysia.

Semakan MCMC mendapati video berkenaan berasal dari luar negara yang ditularkan semula seolah-olah berlaku di Malaysia.

“Pihak MCMC menegaskan video sedemikian dilihat sebagai satu kandungan yang mengancam serta boleh mengundang ketegangan antara masyarakat pelbagai kaum dan agama di negara ini,” menurutnya dalam kenyataan hari ini.

Sehubungan itu, MCMC mengingatkan orang ramai supaya tidak menyebarkan kandungan berkenaan kerana dikhuatiri boleh menggambarkan konteks tidak tepat serta boleh digunakan individu atau pihak tidak bertanggungjawab dalam melakukan provokasi antara agama di Malaysia.

MCMC turut meminta orang ramai agar tidak menokok tambah kapsyen bersifat spekulatif dan provokatif, selain diminta untuk menyalurkan atau melaporkannya kepada pihak berkuasa untuk perhatian dan tindakan selanjutnya.

“Orang ramai juga diingatkan untuk sentiasa cakna, berhati-hati dan elakkan daripada memuat naik sebarang kandungan yang boleh menyentuh sensitiviti agama demi keharmonian dalam negara,” menurut kenyataan itu.

Penyebaran kandungan berbaur provokasi dengan niat menyebabkan ketidakharmonian, perpecahan, kebencian, prejudis terhadap mana-mana kaum atau agama boleh menjadi kesalahan di bawah Kanun Keseksaan (Akta 574), yang boleh dikenakan hukuman denda atau penjara, atau kedua-duanya sekali jika sabit kesalahan. –AlHijrah Online


OKU BISU DIGILIS TRELER

KULIM: Tiada kata yang dapat menggambarkan kesedihan seorang suami apabila melihat sekujur tubuh isteri yang dicintai kaku setelah terlibat dalam kemalangan dengan sebuah treler.

Suami mangsa yang secara kebetulan melalui tempat kejadian meluru ke arah mayat dan memeluknya sambil menangis selepas melihat individu yang terlibat kemalangan adalah isterinya.

Menurut Ketua Polis Kulim, Superitendan Azhar Hashim, dalam kejadian jam 1.30 petang, mangsa Nur Almass Zasmi, 23 tahun menunggang motosikal jenis Modenas Kriss datang dari arah Serdang ke Sungai Ular, manakala treler datang dari arah bertentangan.

Ujar beliau, sebaik tiba ditempat kejadian, motosikal yang ditungang mangsa dipercayai hilang kawalan lalu terbabas dan terjatuh di atas jalan sebelum treler melanggar mangsa sehingga digilis tayar belakang.

Mangsa yang cedera parah di kepala maut ditempat kejadian dan mayatnya dibawa ke Hospital Kulim untuk di bedah siasat.

Menurut Azhar kes akan disiasat mengikut seksyen 41(1) Akta Pengangkutan Jalan 1987.

Wanita yang bekerja sebagai operator kilang di Kulim itu merupakan Orang Kurang Upaya (OKU) bisu dan telah melangsungkan perkahwinan dengan pasangan yang juga OKU bisu pada 8 Disember 2018.

Pasangan itu dikurniakan seorang bayi perempuan yang kini berusia 7 bulan. — AlHijrah Online


MVM ANJUR KURSUS KAWAL, URUS EMOSI DAN SOKONGAN PSIKOSOSIAL

KUALA LUMPUR: Bertujuan memberi kesedaran kepada masyarakat tentang kepentingan memahami isu kesihatan mental terutamanya sewaktu situasi pandemik, Muslim Volunteer Malaysia (MVM) bersama Pusat Pakar Psikologi Jiwadamai (PPPJ) telah menganjurkan kursus ‘Intro To Psychological First Aid’ secara maya pada 26 Jun baru-baru ini.

Kursus yang turut mendapat kerjasama Malaysian Occupational Health Practitioners Association (MOHPA) dan Medicorp ini bertujuan memberi bimbingan kepada sukarelawan, petugas barisan hadapan atau orang awam tentang teknik mengawal dan menguruskan emosi, pemikiran serta sokongan psikososial kepada individu yang memerlukan di kawasan bencana, tempat kerja atau kenalan terdekat.

Ketua Pegawai Eksekutif MVM, Mohd Fauzan Abdul Sukor berkata dua modul digunakan dalam kursus tersebut iaitu pertama ‘Introduction to Psychological First Aid’, teknik mengendali individu dengan krisis emosi dan pemikiran sama ada di medan bencana, tempat kerja atau kenalan terdekat dan kedua, ‘Understanding Stress, Burnout and Self-care’, iaitu mempelajari cara mengendali emosi diri ketika menghadapi tekanan.

“Antara intipati menarik yang dibincangkan adalah berkenaan trauma timeline, iaitu garis masa fasa trauma yang dialami sesetengah individu selepas berlaku tragedi.

“Selain itu, intipati utama lain adalah konsep dan tatacara pengendalian psychological first aid kepada mangsa trauma yang perlu difahami dan diamalkan mengikut kaedah yang tepat,” katanya.

Menurut Mohd Fauzan, melalui kursus yang dianjurkan itu peserta dapat memahami konteks sebenar bagaimana untuk mengendalikan situasi trauma selepas berlakunya bencana.

Malah katanya tidak mustahil, masih ramai yang ‘terlepas pandang’ dan tidak tahu sepenuhnya akan protokol kesihatan di lapangan bencana, lebih-lebih lagi soal kesihatan mental mangsa.

“Kursus ini menyasarkan beberapa kelompok penting sebagai peserta, antaranya petugas barisan hadapan, doktor kesihatan pekerjaan dan jururawat kesihatan pekerjaan; pegawai unit kaunseling dan bimbingan; pelajar jurusan perubatan dan psikologi; pusat bantuan guaman, peguam pro bono; pekerja sektor perkhidmatan perlu; pegawai sumber manusia; ahli jawatankuasa kariah masjid dan surau; penulis blog & rakan media; persatuan dan yayasan kebajikan; sukarelawan badan bukan kerajaan (NGO) dan orang awam.

“Kursus ini telah dijalankan secara maya melalui group Facebook tertutup, Muslim Volunteer Malaysia Volunteers dan Community pada 26 Jun 2021, bermula dari 9 pagi hingga 12 tengah hari dengan kira-kira 200 individu daripada kalangan sukarelawan MVM dan orang awam terlibat dalam kursus ini,” katanya.

Kursus tersebut disampaikan oleh Penasihat PPPJ yang juga psikologis klinikal, Prof Madya Dr. Azlina Wati Nikmat yang berpengalaman lebih 10 tahun dalam bidang psikologi klinikal. — AlHijrah Online


120 INDIVIDU DITAHAN JUAL BUNGA API TANPA LESEN

KUALA LUMPUR: Seramai 120 individu telah ditahan di seluruh negara kerana melanggar syarat, tidak mempunyai lesen dan menjual bunga api yang tidak dibenarkan melibatkan nilai rampasan berjumlah RM3,389,180 bagi tempoh 28 Mac hingga 9 April lalu.

Setiausaha Polis Malaysia Datuk Noorsiah Mohd Saaduddin berkata kesemua kes terbabit disiasat di bawah Seksyen 8, Akta Bahan Letupan 1957 yang memperuntukkan hukuman penjara tujuh tahun atau denda RM10,000 atau kedua-duanya sekali.

“Polis Diraja Malaysia sentiasa melakukan pemantauan dan pemeriksaan secara menyeluruh serta berterusan di seluruh negara termasuk terhadap penjualan bunga api dan mercun secara dalam talian melalui platform media sosial serta e-dagang.

“Orang ramai diingatkan supaya tidak terlibat dengan penjualan bunga api dan mercun secara haram kerana tindakan tegas akan diambil berdasarkan undang-undang sedia ada,” katanya dalam kenyataan di sini hari ini.

Pada masa sama, Noorsiah berkata polis telah menerima sebanyak 6,526 permohonan bagi mendapatkan lesen menjual bunga api dan mercun di seluruh negara sempena perayaan Aidilfitri tahun ini.

Menurutnya daripada jumlah itu, sebanyak 5,188 permohonan diluluskan, manakala 1,338 telah ditolak kerana tidak memenuhi syarat yang ditetapkan.–AlHijrah Online


ANWAR SINGGAH NIKMATI NASI AYAM HAINAN DI SEPANG SEBELUM SOLAT JUMAAT

SEPANG: Perdana Menteri Datuk Seri Anwar Ibrahim hari ini singgah di Medan Selera Taman Putra Perdana di sini bagi menikmati juadah tengah hari, nasi ayam Hainan sebelum bersolat Jumaat.

Anwar yang berbaju Melayu berwarna ungu tiba di medan selera berkenaan pada kira-kira 12.40 tengah hari dan menikmati hidangan nasi ayam Hainan hasil air tangan pemilik gerai, Shafeek Affendi Abdul Malik, yang telah mengusahakan perniagaan terbabit selama 15 tahun.

Anwar turut menyapa para pelanggan yang sedang menikmati makanan tengah hari di medan selera berkenaan dan pelanggan memanfaatkan peluang bertemu pemimpin negara itu dengan berswafoto sebagai tanda kenang-kenangan.

Usai menjamu selera bersama Menteri Besar Selangor Datuk Seri Amiruddin Shari, Anwar beramah mesra dengan Shafeek Affendi sebelum bergerak ke Masjid Taman Putra Perdana, yang terletak kira-kira tiga kilometer dari premis makanan itu.

Shafeek Affendi, 51, yang berasal dari Taiping, Perak menyifatkan kehadiran Anwar ke gerai beliau sebagai suatu pengalaman amat berharga kerana belum pernah menyajikan menu jualan beliau kepada mana-mana pemimpin negara.

“Saya rasa sangat teruja apabila diberitahu perdana menteri akan singgah makan di gerai saya. Alhamdulillah ada pemimpin nombor satu ingin merasa air tangan saya.

“Hari ini melakar sejarah bagi saya. Saya tidak pernah bersua muka dengan Anwar tetapi hari ini (teruja) dapat sediakan makanan tengah hari untuk perdana menteri kita,” katanya yang mula mempelajari cara memasak nasi ayam Hainan pada 1993. –AlHijrah Online


WANITA TIDAK BOLEH JADI IMAM KEPADA LELAKI – ZULKIFLI

KUALA LUMPUR: Wanita tidak boleh menjadi imam kepada lelaki, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Menteri hal ehwal agama itu berkata ini pandangan yang jelas oleh ulama sejak sekian lama.

Katanya, walaupun suami (lelaki) adalah seorang mualaf (baru masuk Islam), isterinya tetap tidak boleh menjadi imam kepada suaminya.

“Suami kena berusaha belajar menjadi imam dan isteri pula kena bagi sokongan,” katanya kepada AlHijrah Online di Pusat Penyiaran Digital TV AlHijrah di sini hari ini.

Beliau ditanya mengenai ciapan seorang wanita Islam yang tular beberapa hari ini kerana bertegas dengan pandangan bahawa beliau boleh menjadi imam kepada suaminya yang baru masuk Islam (mualaf).

Zulkifli berkata sekiranya isteri mempunyai anak lelaki maka anak lelakinya boleh menjadi imam kepada suami mualafnya.

Jika tidak, maka, Zulkifli berkata wanita berkenaan hanya boleh menjadi makmum dalam solat berjemaah bersama suaminya.

EDISI 5 WORLD #QURANHOUR RABU DEPAN, MISI SURAH AR-RAHMAN

Terdahulu, Zulkifli melancarkan Edisi Kelima World #QuranHour yang akan berlangsung sentak seluruh dunia pada 20 Ramadan 1441H bersamaan  13 Mei 2020 dengan membawa misi Surah Ar-Rahman (55:1-78) sebagai solusi mengembalikan keharmonian global “Reboot Global Harmony”.

Turut hadir di majlis pelancaran Edisi Kelima World #QuranHour di Pusat Penyiaran Digital TV AlHijrah ialah Ketua Pegawai Eksekutif AlHijrah Media Corporation, Namanzee Harris dan Ahli Lembaga Yayasan Warisan Ummah Ikhlas, Ahmad Yani Abd Manaf.

Melalui program itu, semua pihak terlibat di seluruh dunia akan menghentikan aktiviti lain  dan membaca al-Quran serta memahaminya melalui tadabbur selama sejam dari jam 12 tengah hari hingga 1 petang pada hari berkenaan.

Zulkifli berkata program yang mendekatkan umat Islam dengan Al-Quran itu perlu dikembangkan penganjurannya.

“Satu jam yang diperuntukkan ini bukan hanya bulan Ramadan semata-mata, tetapi waktu sesuai untuk mendekatkan masyarakat, umat Islam dengan al-Quran,” kata Zulkifli menyifatkan program itu mendekatkan umat Islam untuk membaca, memahami dan menghayati isi kandungan al-Quran.

Beliau juga menyifatkan program itu sejajar dengan program keagamaan yang ditayangkan di TV AlHijrah seperti #Qurantime dan “sepotong ayat sehari” ketika Ramadan dan sepanjang Perintah Kawalan Pergerakan (PKP) bagi membendung COVID-19.

World #QuranHour bermula sejak 2015. Sehingga tahun lalu, ia diadakan di lebih 3,000 lokasi berdaftar di seluruh Malaysia dan 300 lokasi berdaftar di 76 negara  dengan capaian 1.46 bilion di media sosial.

World #QuranHour, dianjurkan Yayasan Warisan Ummah Ikhlas di bawah naungan Jabatan Kemajuan Islam Malaysia (JAKIM) dengan kerjasama Ar Rahman Quranic Learning Centre dari Indonesia itu, akan disiarkan di TV AlHijrah, RTM, Bernama TV, Astro Oasis, Sinar Harian dan Ideaktiv, Rabu depan. – AlHijrah Online


KERANI DIDAKWA MILIKI BUKU BERKAITAN PENGGANAS

LUMUT, 8 Jun – Seorang kerani syarikat swasta dihadapkan di Mahkamah Majistret Seri Manjung di sini hari ini atas pertuduhan memiliki buku dan dokumen yang mempunyai kaitan dengan kumpulan pengganas.

Bagaimanapun tiada pengakuan direkodkan daripada Rafidah Juma’at, 26, yang kelihatan tenang selepas pertuduhan dibacakan di hadapan Majistret Nur Shaqira Ibrahim. Rafidah didakwa melakukan kesalahan itu di sebuah rumah di Taman Bistari, Ayer Tawar, Manjung, pada 24 Mac lepas.

Dia didakwa mengikut Seksyen 130JB(1)(a) Kanun Keseksaan yang memperuntukkan hukuman penjara sehingga tujuh tahun atau denda dan boleh dilucutkan hak terhadap mana-mana bahan penerbitan tersebut, jika sabit kesalahan. Mahkamah menetapkan 28 Julai depan bagi sebutan semula kes untuk dipindahkan ke Mahkamah Tinggi Kuala Lumpur.

Pendakwaan dikendalikan Timbalan Pendakwa Raya Nur Farhana Hashim manakala tertuduh tidak diwakili peguam.

BERNAMA


POLIS SIASAT MAJLIS NEELOFA DAN PU RIZ

KUALA LUMPUR: Polis membuka kertas siasatan berkenaan pematuhan prosedur operasi standard (SOP) majlis pernikahan Noor Neelofa Mohd Noor (Neelofa), 32, dengan Muhammad Haris Mohd Ismail (PU Riz), 26, yang berlangsung semalam.

Menurut Ketua Polis Daerah Dang Wangi, Asisten Komisioner Mohamad Zainal Abdullah, kertas siasatan dibuka mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342).

“Siasatan mendapati majlis pernikahan yang berlangsung itu gagal mematuhi SOP ditetapkan dan tiada penjarakan fizikal.

“Susulan itu kita akan memanggil penganjur majlis untuk membantu siasatan,”katanya.

Semalam, Neelofa dan PU Riz selamat diijabkabulkan pada jam 11.43 pagi di sebuah hotel terkemuka di ibu negara.

Dalam majlis itu juga kira-kira 100 tetamu yang menghadiri majlis tersebut.–AlHijrah Online


DR ZULKIFLI: KENYATAAN PENGGUNAAN VAKSIN COVID-19 BAGI UMAT ISLAM MINGGU DEPAN

PUTRAJAYA: Keputusan berkaitan penggunaan vaksin COVID-19 dari luar negara dalam kalangan umat Islam di Malaysia yang dicapai menerusi Mesyuarat Jawatankuasa Muzakarah Khas semalam akan dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Majlis Raja-Raja.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata Mesyuarat Jawatankuasa Muzakarah Khas itu bersidang semalam.

“Perkara ini sudah dibincang tetapi kita akan mengikut secara tertib dan berhemah yang mana kita akan persembah perkara ini kepada Yang di-Pertuan Agong.

“Insya-Allah tidak ambil masa yang lama, dalam minggu depan kita akan bagi kenyataan,” katanya selepas menyampaikan hadiah kepada pemenang pertandingan video kreatif bersempena Maulidur Rasul 1442H, di Putrajaya hari ini.

Zulkifli berkata pihaknya juga dalam proses menerbitkan majalah khas yang memuatkan penjelasan dan ulasan mengenai penggunaan vaksin dalam kalangan umat Islam sebagai usaha memberi pencerahan dan kefahaman sebenar mengenai perkara tersebut.—AlHijrah Online


DASAR RAHMATAN LIL ALAMIN BERPAKSI MODEL MALAYSIA: MUJAHID

SEREMBAN : Dasar Rahmatan Lil Alamin yang akan dilaksanakan kerajaan akan berpaksikan model Malaysia yang turut mengambil kira pelbagai aspek, kata Menteri di Jabatan Perdana Menteri Datuk Seri Dr Mujahid Yusof Rawa.

Beliau berkata, antara aspek yang turut merangkumi kepada penggubalan dasar berkenaan ialah Perlembagaan Persekutuan, kepelbagaian kaum, adat dan tradisi serta demokrasi Parlimen.

“Turut diambil kira ialah isu yang mempengaruhi amalan Islam dalam konteks amalan yang negatif dari luar. Sebab itu model Malaysia itu meletakkan definasi macam mana yang akan menentukan dasar itu berpandukan kepada realiti.

“Ia akan menentukan apakah dasar yang sesuai kita amalkan tanpa kita hilang prinsip. Dia amat anjal mengikut konteks tempatan tapi selagi ia tidak bercanggah dengan prinsiplah,” katanya kepada pemberita pada sidang media selepas sesi Town Hall Maqasid Syariah Peringkat Negeri Sembilan 2019 di sini, hari ini.

Program berkenaan dirasmikan Menteri Besar, Datuk Seri Aminuddin Harun dan dihadiri Ketua Pengarah Jabatan Kemajuan Islam Malaysia (JAKIM) Datuk Mohamad Nordin Ibrahim, barisan Exco Kerajaan Negeri dan 300 peserta terdiri daripada pegawai kerajaan.

Negeri Sembilan adalah negeri terakhir daripada enam buah negeri yang telah dilaksanakan sesi Town Hall mengenai Maqasid Syariah, bagi tahun ini.

Mengulas mengenai maklumbalas daripada orang bukan Islam yang turut menghadirinya, Mujahid berkata ia sangat memberangsangkan malah ada di antara mereka telah faham mengenai falsafah di sebalik dasar itu, yang akan dirasmikan Perdana Menteri Tun Dr Mahathir Mohamad.

Terdahulu, Mujahid dalam sesi penjelasan menyatakan bahawa dasar berkenaan dirangka dengan baik dan menyeluruh, adalah kesinambungan daripada dasar terdahulu seperti Islam Hadhari dan Wasatiyyah.

“Dasar hari ini dasar yang kita namakan dasar Rahmah, lahir bukan sahaja kerana keperluan dalam negara bahkan global. Hari ini Islam berada dalam dua persepsi ekstrem iaitu satu radikal agama dan satu lagi Islamophobia, yang lihat apa sahaja berkaitan Islam adalah negatif.

“Maka atas perkara itu, maka kita lahirkan idea Rahmatan Lil Alamin. (Dasar) Dahulu ada juga maqasid dan saya teliti maqasid itu dipanggil indeks sahaja, tetapi hari ini kami meletakkan maqasid bukan dalam konteks indeks semata-mata, tetapi maqasid sebagai kerangka berfikir untuk memastikan keputusan yang kita buat bersesuaian dengan kesan kepada masyarakat yang ada dalam Malaysia,” katanya.

Dalam perkembangan lain, Mujahid ketika diminta mengulas mengenai isu yang tular dalam media sosial mengenai Pertandingan Debat Piala Tun Razak 2019 yang didakwa tajuk yang diperdebatkan itu tidak menjaga sentiviti Islam berkata, beliau akan mendapatkan penjelasan daripada Kementerian Pendidikan berhubung perkara itu.

“Jadi saya perlu mendapatkan penjelasan lanjut daripada Kementerian Pendidikan sebab itu bawah Persekutuan, (sama ada) benar atau tidak adanya tajuk itu untuk didebat, kerana kalau ada sudah tentulah mana boleh homoseksual diterima oleh Islam.

“Daripada banyak-banyak tajuk, kenapalah itu yang dipilih. Saya tidak akan membuat apa-apa komen sehingga Menteri Pendidikan (Dr Maszlee Malik) sendiri yang akan teliti perkara itu,” katanya.

Hari ini, Presiden Peguam-Peguam Muslim Malaysia (PPMM), Datuk Zainul Rijal Abu Bakar dilapor telah menggesa Kementerian Pendidikan mengambil tindakan terhadap penganjur Pertandingan Debat Piala Tun Razak 2019 dengan kadar segera sebagai satu bentuk pengajaran kerana tidak menjaga sensitiviti beragama di Malaysia. — BERNAMA


KERAJAAN MENGALU-ALUKAN BAKAL JEMAAH HAJI PENUHI KONSEP ISTITO’AH

KUALA LUMPUR: Kerajaan mengalu-alukan bakal jemaah haji pada masa akan datang memenuhi konsep ‘istito’ah’ atau berkemampuan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata perkara tersebut dapat membantu Tabung Haji (TH) menumpukan bantuan kewangan kepada golongan yang benar-benar memerlukan.

“Jemaah yang memilih untuk membayar penuh bayaran haji yang dikenakan bukan sahaja menghayati konsep Istito’ah, tetapi insya-Allah akan meraih lebih barakah daripada ibadat haji mereka,” katanya pada pemberita dalam sidang media selepas Majlis Kesyukuran Tamat Operasi Haji dan Penghargaan Sahabat Korporat TH 1444H/2023M di sini hari ini.

Menurutnya jemaah haji yang memenuhi konsep tersebut juga akan membantu menjamin kelestarian TH agar institusi yang menjadi tonggak kekuatan umat Islam di negara ini dapat kekal berkhidmat untuk generasi akan datang.

Beliau berkata demikian kerana kos haji dijangka terus meningkat atas faktor yang di luar kawalan TH seperti kos penginapan, pengangkutan, penerbangan, makan minum dan lain-lain caj perkhidmatan.

“Pada ketika ini, secara purata kos kenaikan haji meningkat lima hingga enam peratus, dijangkakan trend itu masih ada dan ini luar kawalan kita,” katanya.

Mohd Na’im berkata TH turut menanggung kos tidak langsung yang diberikan secara percuma kepada semua jemaah haji seperti penganjuran kursus bimbingan haji di setiap negeri, penerbitan buku dan risalah panduan haji, kos petugas haji, perkhidmatan perubatan, prasarana stesen berlepas dan pelbagai perkhidmatan tambah nilai lain untuk keselesaan jemaah.

Ditanya mengenai tarikh perbincangan TH dengan Kementerian Kewangan MOF, beliau berkata Pengerusi Lembaga TH Tan Sri Azman Mokhtar telah memulakan perbincangan tidak rasmi bersama Ketua Setiausaha Perbendaharaan MOF Datuk Johan Mahmood Merican pada Jumaat lepas.

“Hasrat Perdana Menteri (Datuk Seri Anwar Ibrahim) untuk melihat TH dan MOF memulakan perbincangan telah dimulakan. Selain itu, hasil daripada perbincangan tersebut telah bersetuju untuk mewujudkan satu Pasukan Petugas dalam TH bagi mengenal pasti aset yang terlibat untuk dikembalikan.

“Saya percaya perbincangan ini akan memastikan kepentingan kerajaan dan pendeposit TH dapat dilindungi,” katanya.

Dalam majlis itu, TH menerima sumbangan bernilai RM3.3 juta  daripada 29 organisasi bagi melancarkan urusan ibadah jemaah Haji Malaysia pada 2023M/ 1444H melalui program Sahabat Korporat TH

Mohd Na’im berkata sumbangan tersebut dalam bentuk wang tunai dan barangan keperluan asas jemaah haji seperti beg beroda, beg sandang, tikar jemaah, tikar sejadah, bahan bacaan seperti buku doa, peralatan kesihatan dan kelengkapan harian. — AlHijrah Online


WANITA DISYAKI PUKUL SUAMI SEHINGGA MATI DIREMAN SEMINGGU

JOHOR BAHRU: Seorang wanita yang disyaki memukul suaminya sehingga mati di Flat Nipah, Taman Daya di sini direman tujuh hari bermula hari ini.

Perintah reman hingga 22 Julai terhadap wanita berumur 36 tahun yang bekerja sendiri itu dikeluarkan Penolong Kanan Pendaftar Mahkamah Majistret Melody Woon Sze Mun di sini hari ini bagi membantu siasatan kes tersebut mengikut Seksyen 302 Kanun Keseksaan.

Bagi kes positif dadah pula, wanita itu disiasat mengikut Seksyen 15 (1) (a) Akta Dadah Berbahaya 1952.

Dalam kejadian 7.50 pagi semalam, seorang lelaki berusia 44 tahun yang juga bekerja sendiri ditemukan maut dengan muka dan kepala mengalami kecederaan, dipercayai diserang menggunakan objek tumpul.

Lebih sejam kemudian, polis menahan seorang wanita dipercayai isteri kepada mangsa berhampiran kawasan kejadian.

Ketua Polis Daerah Johor Bahru Selatan ACP Raub Selamat dilaporkan berkata wanita berkenaan didapati berada di bawah pengaruh dadah berdasarkan ujian saringan yang mendapati dia positif dadah jenis methamphetamine dan amphetamine. – AlHijrah Online


LEBIH 700K AKAUN PENDEPOSIT TH TIDAK AKTIF

KUALA LUMPUR: Lembaga Tabung Haji (TH) mengenalpasti lebih 700,000 akaun pendepositnya membabitkan simpanan RM60.4 juta yang tidak melakukan sebarang transaksi melebihi tujuh tahun berturut-turut sejak 2012.

TH dalam kenyataan di sini berkata statistik itu membabitkan data terkini sehingga akhir Ogos lalu.

“TH ingin menasihati para pendeposit untuk mengaktifkan akaun masing-masing dengan melakukan sekurang-kurangnya satu transaksi simpanan atau pengeluaran wang di mana-mana cawangan TH, kaunter uniteller; atau melakukan transaksi atas talian dengan mana-mana rakan strategik TH iaitu Bank Islam, Bank Rakyat, Maybank dan CIMB di seluruh negara.

“Pendeposit  juga boleh menyemak status akaun mereka di saluran-saluran ini dengan hanya membawa kad pengenalan masing-masing. Akaun-akaun yang masih tidak diaktifkan selepas 1 November 2019 akan dipindahkan ke dalam kumpulan Akaun Dormant (Tidak Aktif),” kata kenyataan TH hari ini.

Bagaimanapun, TH berkata, amaun yang dipindahkan ke Akaun Dormant itu masih lagi boleh dituntut dan dibayar kepada pendeposit TH menurut peruntukan seksyen 23(2) Akta Tabung Haji 1995.

“Setiap tahun, TH akan mengingatkan para pendeposit untuk memastikan status akaun sentiasa aktif, di samping mengemaskini data peribadi seperti alamat, nombor telefon dan penamaan waris bagi memudahkan TH menghubungi pendeposit atau waris mereka untuk urusan penghantaran surat tawaran haji dan pengurusan akaun,” kata kenyataan itu.

Sebarang pertanyaan berkaitan akaun tidak aktif atau sebarang perkhidmatan TH, orang ramai boleh menghubungi talian Khidmat Pelanggan (THCC) kami di 03-6207 1919. — AlHijrah Online


KELESTARIAN ALAM SEKITAR PENYUMBANG KEAMANAN DAN KEMAKMURAN SESEBUAH NEGARA

Seringkali apabila isu alam sekitar menghiasi ruangan utama media massa lebih-lebih lagi berkenaan gangguan bekalan air akibat pencemaran lembangan sungai di Lembah Klang, peringatan Allah SWT melalui Ayat 41 Surah Ar-Rum akan diulang.

Dalam ayat ini, kita sebagai hamba-Nya sepatutnya sedar bahawasanya bala bencana dan kebinasaan di dunia ini yang berlaku dengan izin-Nya, tidak lain dan tidak bukan adalah angkara tangan-tangan manusia sendiri.

Lebih sedekad lalu, Paul Crutzen, pemenang anugerah Nobel bidang kimia 1995 juga telah membicarakan ‘Antropocene‘, terma yang digunapakai bagi memperihalkan era geologi di mana kesan kimia dan biologi akibat aktiviti manusia telah mengubah alam sekitar dalam skala global.

Bukti nyata yang mudah diakses oleh masyarakat melalui aplikasi pemetaan digital ialah kemunculan bandar mega di mana perubahan landskap alam buatan manusia berlaku dengan magnitud yang begitu pantas, mencetuskan kesan geo-fizikal jangka panjang yang belum terungkap.

Hasilnya, belum lagi situasi negara tenang angkara wabak COVID-19, kita dikejutkan dengan kejadian banjir kilat yang menyerang pada September tahun ini. Ironinya apabila ianya dituruti pula oleh beberapa siri gangguan bekalan air bersih di kawasan bandar mega yang sama.

Masyarakat di negara ini perlu sedar akan peri pentingnya kelestarian alam sekitar kerana ianya berkait rapat dengan keamanan dan kemakmuran sesebuah negara. Di serata dunia, komuniti yang sedang menghadapi kekacauan sivil dilihat turut menghadapi masalah alam sekitar yang ketara

Ada kajian menunjukkan perkaitan terus di antara pencemaran alam sekitar dan lingkungan yang tidak sihat dengan konflik kekacauan sosial akibat daripada tekanan yang tinggi di kalangan ahli komuniti.

Menurut sejarah, kota raya Athens di zaman kegemilangan empayar Yunani pernah huru-hara kerana masalah pengurusan sampah sarap yang tidak efisien. Berlaku perselisihan dan tuduh-menuduh di antara parlimen dan pihak berkuasa tempatan dalam mengatasi masalah tersebut pada ketika itu.

Tidak ketinggalan, Bandar Corfu di Greece masa kini juga turut dibelenggu masalah yang sama. Berlainan dengan Basra di Iraq, pencemaran alam sekitar juga telah menjadi punca perbalahan teruk yang membawa kepada korban nyawa, akibat daripada ketiadaan akses kepada air minuman bersih.

Rakyat Malaysia seharusnya bersyukur kerana dalam pada kita menghadapi masalah gangguan bekalan air bersih, tiada sebarang kekacauan berlaku malah aktiviti bantuan kemasyarakatan meningkat hasil semangat “Kita jaga kita”.

Dari perspektif berbeza, negara kita juga turut menyaksikan bagaimana ahli komuniti telah berganding bahu dalam aktiviti pemuliharaan alam sekitar yang membawa kepada keamanan. Beberapa kawasan perumahan dan organisasi bukan kerajaan telah memulakan inisiatif sendiri dalam merancang dan melaksanakan program kebun komuniti, sungai angkat dan program kitar semula.

Gerakan seperti itu sudah pastilah menunjukkan ciri-ciri masyarakat yang gemilang dan terbilang sesuai dengan aspirasi negara mencapai taraf negara maju.

Serumpun bak serai, sesusun bak sirih. Marilah kita bersama-sama membulatkan tekad dan muafakat dalam masyarakat, berhenti berterusan menuding jari dan bertindaklah untuk mencari penyelesaian dalam melestarikan alam sekitar, bermula dengan persekitaran terdekat kita.

Pelihara lembangan sungai dari dicemarkan, gunakan tenaga dengan bijak, urus sisa dan elakkan pembaziran.

Di kala cabaran tegar ekonomi negara menghadapi COVID-19 ini, memang sudah tiba masanya untuk kita sendiri menjaga tanah air kita yang tercinta ini dalam erti kata yang sebenar. — AlHijrah Online

Penulis adalah Pensyarah Kanan Program Sains Pengurusan Alam Sekitar, Institut Sains Biologi, Fakulti Sains, Universiti Malaya dan Penyelaras Belia, RCE Central Semenanjung, UMCares Universiti Malaya.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


PEKAN RABU MERIAH

ALOR SETAR: Selepas mengalami fasa suram akibat pelaksanaan Perintah Kawalan Pergerakan (PKP), Pekan Rabu lokasi tumpuan di Alor Setar, Kedah kini kembali meriah dikunjungi orang ramai.

Perubahan itu sekali gus memberi kelegaan kepada peniaga selepas pendapatan mereka terjejas teruk ketika tempoh PKP.

Ikuti laporan Berita Alhijrah siaran 20 Jun 2020. – AlHijrah Online


DELEGASI ARAB SAUDI TERUJA SISTEM PENGURUSAN HAJI MALAYSIA

SHAH ALAM: Menteri di Jabatan Perdana Menteri, Datuk Dr Mohd Na’im Mokhtar menerima kunjungan rasmi Menteri Haji dan Umrah Arab Saudi, Dr Tawfiq Fawzan Muhammed Al Rabiah bersama delegasi.

Menerusi lawatan tiga hari itu, delegasi Arab Saudi berkesempatan meninjau kursus haji yang diadakan di Masjid Sultan Salahuddin Abdul Aziz Shah, Shah Alam pagi tadi.

Dr. Tawfiq Fawzan Muhammed Al-Rabiah sebelum ini berhasrat melakukan lawatan ke Malaysia kerana kagum dengan ilmu dan pembawaan nilai yang ada pada jemaah haji Malaysia.

Dr. Mohd Na’im berkata pihaknya berbesar hati menerima kunjungan delegasi untuk meninjau sendiri cara pengendalian kursus haji untuk jemaah Malaysia.

“Kami bersyukur kerana hari ini delegasi telah memutuskan untuk memerhati bagaimana kami mengendalikan kursus haji untuk jemaah haji Malaysia.”

“Ia termasuklah usaha TH untuk mempersiapkan jemaah dengan pengetahuan dan garis panduan untuk mengerjakan haji, serta aspek penjagaan diri, kesopanan dan kebersihan diri,” katanya dalam ucapan perasmian sempena kunjungan delegasi Arab Saudi itu.

Tambah beliau, selain perjalanan ibadah haji yang sistematik yang dipimpin Tabung Haji (TH) Malaysia, bantuan dan sokongan berterusan daripada kerajaan Arab Saudi pada setiap musim haji juga merupakan faktor jemaah haji sentiasa dalam keadaan baik.

Dr. Mohd Na’im berkata, lawatan itu juga bertujuan mengukuhkan lagi hubungan dua hala antara Malaysia dengan Arab Saudi, terutama berkaitan urusan rukun Islam kelima itu.

“Dengan pengukuhan hubungan dua hala ini, kita harap segala urusan yang melibatkan jemaah haji Malaysia dan TH akan dipermudahkan,”

“Inilah perkara yang dijanjikan oleh TYT Menteri Haji tadi, untuk memberikan bantuan yang sebaiknya dan menambah baik apa sahaja bentuk sokongan yang telah diberikan sebelum ni,” katanya.

Dalam pada itu, delegasi Arab Saudi turut sempat menghadiri sesi lawatan dan taklimat bagi memahami dengan lebih lanjut mengenai operasi Haji Malaysia di Pusat Konvensyen Movenpick, Sepang pada sebelah petang.

Hasil lawatan itu, Dr. Tawfiq Fawzan mengucapkan tahniah kepada TH kerana sangat berpuas hati dengan kelancaran program yang diaturkan.

Untuk rekod, TH sebelum ini pernah menerima pengiktirafan daripada kerajaan Arab Saudi apabila merangkul Anugerah Labaittom bagi kategori Perkhidmatan Bimbingan Haji Terbaik Dunia Islam pada Persidangan Perkhidmatan Haji dan Umrah 2023 di Jeddah, Arab Saudi pada 11 Januari lalu. –AlHijrah Online


DUA LELAKI MAUT, MOTOSIKAL REMPUH BELAKANG LORI

SARATOK: Dua lelaki maut selepas motosikal yang dinaiki hilang kawalan lalu merempuh bahagian belakang lori di Jalan Pasar Maludam, malam tadi.

Dilaporkan mangsa yang dikenali sebagai Peng Billy berusia 27 tahun disahkan maut tempat kejadian oleh pasukan paramedik Kementerian Kesihatan (KKM).

Manakala rakannya, Syahzuwan Abdul Rasid, 18, telah disahkan meninggal dunia semasa menerima rawatan di Klinik Kesihatan Maludam.

Menurut Jurucakap Pusat Gerakan Operasi Bomba Negeri Sarawak, sepasukan anggota bomba dari Balai Bomba dan Penyelamat (BBP) Saratok bergerak ke lokasi kejadian sejurus menerima panggilan berhubung insiden pada jam 8.10 malam.

“Setibanya di tempat kejadian, pasukan bomba mendapati bahawa seorang mangsa telah terperosok di bahagian bawah lori terbabit.

“Pasukan bomba menggunakan ‘scoop stretcher’ untuk mengeluarkan mangsa dari bahagian bawah lori berkenaan,” katanya.

Selepas itu mayat mangsa diserahkan kepada pihak polis untuk tindakan lanjut. –AlHijrah Online


PENGHADANG LALUAN PEJALAN KAKI TULAR DIROBOHKAN

PASIR GUDANG: Majlis Bandaraya Pasir Gudang (MBPG) bertindak merobohkan penghadang laluan pejalan kaki yang dibina seorang pemilik premis di Taman Bukit Dahlia, di sini hari ini.

Datuk Bandar Pasir Gudang Datuk Asman Shah Abd Rahman menjelaskan MBPG telah memberikan notis sejak dua minggu lalu namun pemilik premis berkenaan ingkar dengan arahan itu.

“MBPG sudah memberikan dua notis kepada pemilik premis berkenaan. Pertama kita berikan minggu lalu tetapi ingkar sebaliknya terus mengekalkan struktur binaan berkenaan.

“Kemudian kita berikan notis sekali lagi untuk mengarahkan perobohan binaan tersebut, namun mereka abaikan dan setelah cukup tempoh 14 hari, kita ambil tindakan tegas, kita robohkan pagi tadi,” katanya seperti dilapor media tempatan.

Susulan itu, MBPG akan memanggil pemilik premis untuk diberi penerangan berkenaan struktur tambahan yang dibenarkan dan tidak dibenarkan, katanya.—AlHijrah Online


ENAM STESEN LRT BEROPERASI SEMULA JUMAAT 12 MEI INI

KUALA LUMPUR: Operasi perkhidmatan Transit Aliran Ringan (LRT) di enam stesen laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan dibuka semula kepada pengguna bermula 6 pagi, pada 12 Mei ini (Jumaat).

Rapid Rail Sdn Bhd (Rapid Rail) dalam kenyataan hari ini memaklumkan pembukaan semula itu, susulan kerja pembaikan sementara (fasa pertama) struktur jejambat dan landasan yang rosak berhampiran stesen LRT Bandaraya telah selesai.

“Tren-tren yang perlu menjalani proses penyelenggaraan telah dibawa ke Depoh LRT di Ampang dan tren-tren gantian akan digunakan bagi tujuan perkhidmatan operasi ini.

“Serentak dengan pembukaan stesen-stesen tersebut, perkhidmatan bas LRT 11, 13 dan 14 akan ditamatkan,” menurut kenyataan itu.

Sebelum ini, operasi perkhidmatan LRT di enam stesen itu telah dihentikan sejak 2 April lepas, susulan tren-tren yang beroperasi tidak dapat lagi memenuhi kriteria pengoperasian dan terpaksa dikeluarkan daripada perkhidmatan atas faktor keselamatan.

Faktor kegagalan disebabkan kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Jan lepas.

Menurut Rapid Rail, kerja-kerja pembaikan menyeluruh (fasa kedua) struktur landasan dijangka siap sepenuhnya pada pertengahan Oktober depan, bagi membolehkan perkhidmatan LRT di laluan berkenaan beroperasi secara normal.

“Jangkaan ini bergantung kepada penilaian dan kelulusan daripada pihak berkuasa yang terlibat.

“Bagi melancarkan perjalanan penumpang, Rapid Rail akan mengaktifkan semula perkhidmatan bas perantara percuma (Bas LRT 10) yang akan menghubungkan stesen LRT Masjid Jamek dan stesen LRT Bandaraya akibat daripada gangguan perkhidmatan di antara kedua-dua stesen berkenaan,” menurut kenyataan itu.

Perkhidmatan bas perantara ini akan beroperasi menggunakan 10 buah bas dengan kekerapan setiap 10 minit.

Selain itu, pengguna juga mempunyai pilihan untuk menggunakan laluan rel alternatif seperti Monorel dan Transit Aliran Massa (MRT) Laluan Putrajaya sekiranya ingin menuju ke Hang Tuah atau Chan Sow Lin.

Kenyataan itu juga memaklumkan anggota operasi rel dan Polis Bantuan Prasarana akan ditempatkan di stesen terlibat bagi membantu dan mengawal pergerakan penumpang.–AlHijrah Online


LELAKI RAKAM VIDEO TIDAK SENONOH DICEKUP

JOHOR BAHRU: Tindakan seorang lelaki merakam video bahagian bawah paha seorang wanita warga asing di sebuah pusat beli-belah mengundang padah, apabila dia diserahkan kepada polis.

Ketua Polis Daerah Johor Bahru Selatan ACP Raub Selamat berkata lelaki tempatan berusia 22 tahun itu dipercayai melakukan perbuatan tersebut di kaunter bayaran pasar raya pada 10.14 malam, Jumaat (29 Julai).

“Wanita warga asing berusia 24 tahun itu telah diberitahu saksi awam bahawa lelaki terbabit merakam video secara sulit di bahagian bawah pahanya,” katanya dalam kenyataan hari ini.

Menurutnya, lelaki terbabit kemudian ditahan pengawal keselamatan sebelum diserahkan kepada anggota ronda cegah jenayah Balai Polis Setia Indah untuk tindakan lanjut.

Raub berkata hasil pemeriksaan ke atas telefon bimbit lelaki terbabit menemukan pelbagai lagi video rakaman sulit tidak senonoh melibatkan beberapa wanita lain.

Katanya, lelaki itu kini ditahan mengikut Seksyen 509 Kanun Keseksaan dan Seksyen 14 Akta Kesalahan Kecil 1955. –AlHijrah Online


5,335 KES HFMD DILAPORKAN DI PULAU PINANG

GEORGE TOWN: Sebanyak 5,335 kes penyakit tangan, kaki dan mulut (HFMD) di Pulau Pinang direkodkan sejak awal tahun ini hingga minggu epidemiologi (ME) 36/2023 pada 9 Sept, iaitu penurunan 15 peratus berbanding tempoh sama pada tahun lepas.

Pengerusi Jawatankuasa Belia, Sukan dan Kesihatan negeri Daniel Gooi berkata berdasarkan statistik, majoriti kes HFMD di Pulau Pinang adalah dalam kalangan kanak-kanak berumur enam tahun ke bawah iaitu sebanyak 4,298 kes atau 80.6 peratus.

“Bagi tempoh sama pada tahun lepas, sebanyak 6,267 kes HFMD direkodkan di Pulau Pinang, namun pada tahun ini ia menurun hingga 15 peratus dan hasil analisis setakat ME 36/2023 mendapati 95.7 peratus kes itu berlaku dalam kalangan kanak-kanak berumur 12 tahun ke bawah dengan majoriti kluster HFMD berlaku di institusi pendidikan serta pusat jagaan.

“Setakat ini, tiada kes HFMD di negeri ini yang dilaporkan dirawat di Unit Rawatan Rapi (ICU) hospital dan tiada kes kematian membabitkan penyakit berkenaan,” katanya pada sidang akhbar di sini hari ini.

Gooi berkata pusat jagaan kanak-kanak, tadika dan taska merupakan tempat berisiko berlakunya kluster HFMD dan pada tahun ini, sejumlah 61.2 peratus daripada bilangan kluster yang direkodkan melibatkan kes yang kecil iaitu dua hingga empat kes.

“Berdasarkan statistik, bilangan kluster mengikut lokaliti ialah 50 tadika, taska (33), tabika (11), prasekolah (11) dan 12 sekolah rendah serta empat premis membabitkan pusat jagaan dan rumah persendirian,” katanya.

Beliau berkata langkah kawalan dan pencegahan telah diambil oleh pihak Kementerian Kesihatan dan akan terus menjalankan pemantauan untuk mencegah daripada penularan kes HFMD di negeri ini.

Katanya, laporan HFMD menunjukkan daerah Timur Laut merekodkan kes tertinggi iaitu 1,507 diikuti Barat Daya sebanyak 1,214 kes, Seberang Perai Tengah (1,062 kes), Seberang Perai Utara (800 kes) dan Seberang Perai Selatan mencatatkan 752 kes.

Beliau turut menasihati orang ramai supaya mengambil langkah pencegahan untuk mengurangkan risiko dijangkiti seperti basuh tangan dengan sabun dan mengekalkan kebersihan di rumah.

Gooi turut menyarankan ibu bapa untuk membawa anak-anak ke klinik atau hospital terdekat jika terdapat tanda-tanda atau gejala jangkitan dan mereka juga dinasihatkan agar tidak membawa anak-anak yang bergejala ke tempat awam yang ramai seperti kolam renang, pasar dan pusat beli-belah. — AlHijrah Online


MASJIDIL HARAM, MASJID NABAWI AKAN DIBUKA TIDAK LAMA LAGI

KUALA LUMPUR: Dua masjid suci umat Islam, Masjidil Haram di Makkah dan Masjid Nabawi di Madinah akan dibuka tidak lama lagi selepas situasi COVID-19 ditangani.

Perkara itu diumumkan Presiden Ketua Umum Hal Ehwal Dua Masjid Suci, Sheikh Abdul Rahman As-Sudais melalui instagram Haramain.info hari ini.

“Saya bawa khabar gembira kepada umat Islam yang keadaan akan kembali normal di dua masjid suci tidak lama lagi.

“Dua masjid suci akan dibuka untuk Tawaaf dan solat serta ziarah kepada junjungan besar Nabi Muhammad saw.

“Atas dasar ini, kita tidak akan tergesa-gesa membuka dua masjid suci kerana semua langkah diambil adalah untuk kebaikan kita,” kata Sheikh Sudais.

Imam Besar Masjidil Haram itu turut meminta umat Islam mendoakan agar situasi pandemik global ini cepat berakhir.

“Sekali lagi, kami menyeru umat Islam berdoa agar pandemik ini selesai, berdoa kepada kebaikan pemimpin (penjaga dua masjid suci) dan menerima apa dilakukan ini adalah yang terbaik. Semoga Allah melindungi mereka,” katanya.

Arab Saudi sebelum ini menggantung sementara solat Tarawih di dua masjid suci di Makkah dan Madinah bagi mengekang penularan COVID-19.

Ia juga menggantung ibadah umrah akibat wabak itu. — AlHijrah Online/ Syed Azwan Syed Ali


AKTIVITI ‘DINE-IN’ DI SARAWAK DITARIK SERTA MERTA

KUCHING: Sarawak menarik semula kebenaran ‘dine-in’ di restoran serta merta selepas terdapat kes positif COVID-19 membabitkan varian Delta dikesan di negeri itu.

Jawatankuasa Pengurusan Bencana Negeri (JPBN) Sarawak memaklumkan keputusan tersebut dibuat selepas mengambil kira penilaian risiko selain menambah baik garis panduan dan prosedur operasi standard (SOP) baharu.

“Kementerian Kerajaan Tempatan dan Perumahan (MLGH) akan mengkaji semula SOP dine-in di premis makanan dalam Fasa 2 Pelan Pemulihan Negara (PPN).

“Buat sementara waktu dine-in tidak dibenarkan sehingga SOP terkini dikeluarkan oleh MLGH,” katanya.

Sebelum ini, Sarawak membenarkan aktiviti ‘dine-in’ di restoran di negeri tersebut selepas berjaya beralih ke fasa kedua Pelan Pemulihan Negara (PPN) yang bermula 14 Julai.—AlHijrah Online


AZAM BAKI DILANTIK SEMULA SEBAGAI KP SPRM

PUTRAJAYA: Tan Sri Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM) untuk tempoh satu tahun berkuat kuasa 12 Mei ini.

Ketua Setiausaha Negara Tan Sri Mohd Zuki Ali dalam kenyataan hari ini berkata pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras dengan Fasal (1) Perkara 145 Perlembagaan Persekutuan.

Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya.

Sebelum itu, Azam pernah menjawat jawatan Timbalan Ketua Pesuruhjaya (Operasi) SPRM selama empat tahun bermula 2016, selain pernah menyandang jawatan Pengarah Perisikan dan Pengarah Siasatan.–AlHijrah Online


POSTER BANTUAN RM1,500 SEMPENA AIDILADHA PALSU

KUALA LUMPUR: Menteri Komunikasi dan Digital Fahmi Fadzil memaklumkan sebaran berbentuk poster mendakwa kerajaan akan menyalurkan bantuan Aidiladha sebanyak RM1,500 adalah palsu.

Perkara itu dimaklumkan oleh Fahmi menerusi akaun Facebook beliau hari ini.

“Ini sebaran palsu, harap maklum,” katanya.

Beliau turut berkongsi poster berkenaan yang menunjukkan gambar Perdana Menteri Datuk Seri Anwar Ibrahim.

Umat Islam di Malaysia akan menyambut Aidiladha pada 29 Jun ini.–AlHijrah Online


PRN: ENAM NEGERI JADI TUMPUAN ESOK

KUALA LUMPUR:  Masa depan Selangor, Negeri Sembilan, Pulau Pinang, Kedah, Kelantan, dan Terengganu, terletak di tangan 9.67 juta pemilih apabila mereka akan menunaikan tanggungjawab memilih wakil mereka di Dewan Undangan Negeri (DUN) masing-masing pada pilihan raya esok.

Di Terengganu, pemilih bukan sahaja mengundi untuk kerusi DUN, tetapi juga untuk satu kerusi Parlimen iaitu Kuala Terengganu kerana pilihan raya kecil kawasan itu diadakan serentak dengan pilihan raya enam negeri berkenaan.

Pastinya esok akan menjadi hari yang dinanti dengan penuh debaran, dari saat pusat mengundi dibuka pada pukul 8 pagi sehingga keputusan penuh setiap negeri diumumkan, dengan yang paling awal dijangka diketahui kira-kira dua jam selepas pusat mengundi ditutup pada pukul 6 petang.

Secara keseluruhan, sebanyak 17,048 saluran mengundi disediakan di 3,190 pusat mengundi di semua 245 kawasan DUN di enam negeri itu, manakala untuk pilihan raya kecil Parlimen Kuala Terengganu, 217 saluran mengundi disediakan di 41 pusat mengundi.

Selasa lepas, seramai 72,554 anggota tentera, polis serta Pasukan Gerakan Am (PGA) dan pasangan mereka telah menunaikan tanggungjawab sebagai pengundi awal bagi pilihan raya di enam negeri itu manakala 1,286 lagi mengundi untuk pilihan raya kecil Kuala Terengganu.

Persoalan yang berlegar kini adalah sama ada status quo akan kekal yang akan menyaksikan Pakatan Harapan (PH) mengekalkan kuasa di Pulau Pinang, Selangor dan Negeri Sembilan, manakala PAS terus memerintah Kelantan, Terengganu dan Kedah.

Atau, adakah akan berlaku perubahan drastik di enam negeri selepas 14 hari berkempen tanpa henti oleh setiap parti yang bertanding?

Tempoh berkempen yang bermula selepas penamaan calon pada 29 Julai lepas akan berakhir tengah malam ini.

Polis Diraja Malaysia (PDRM) menerima 1,524 laporan melibatkan kesalahan pilihan raya bagi tempoh 29 Julai hingga 9 Ogos.

Menurut Ketua Polis Negara Tan Sri Razarudin Husain, sejumlah 103 kertas siasatan telah dibuka dan empat tangkapan telah dibuat.

Ini adalah kali pertama dalam sejarah Malaysia enam negeri itu mengadakan pilihan raya negeri secara berasingan daripada pilihan raya umum selepas memutuskan untuk tidak membubarkan DUN masing-masing semasa pembubaran Parlimen pada 10 Okt tahun lepas.

Pilihan Raya Umum Ke-15 (PRU15) untuk memilih Ahli Parlimen baharu diadakan serentak hanya dengan pilihan raya negeri Perak, Pahang dan Perlis pada 19 Nov 2022.

Melaka, Johor, Sabah dan Sarawak pula telah mengadakan pilihan raya negeri masing-masing sebelum PRU15.

DUN Kelantan yang mempunyai 45 kerusi dibubarkan pada 22 Jun, diikuti DUN Selangor dengan 56 kerusi pada 23 Jun.

Sementara DUN Pulau Pinang yang mempunyai 40 kerusi, DUN Kedah 36 kerusi dan DUN Terengganu 32 kerusi dibubarkan serentak pada 28 Jun, menjadikan DUN Negeri Sembilan dengan 36 kerusi sebagai yang terakhir dibubarkan selepas genap sepenggal penuh pada 1 Julai.

Pilihan raya enam negeri itu juga merupakan medan perang pertama yang menyaksikan kerjasama PH (Pakatan Harapan yang dianggotai PKR, DAP dan Amanah) dan BN (Barisan Nasional) untuk menghadapi cabaran daripada PN (Perikatan Nasional yang terdiri daripada Bersatu, PAS dan Gerakan).–AlHijrah Online


TIDAK WAJAR WAJAHKAN ISLAM RUPA EKSTREM, TAASUB, DAN MELAMPAU – MOHD NA’IM

PUTRAJAYA: Umat Islam perlu memanfaatkan media sosial dengan berkongsi kandungan yang membawa mesej berunsur kebaikan serta tidak membawa kepada perpecahan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata adalah tidak wajar umat Islam mewajahkan agama Islam yang suci dengan rupa paras ekstrem, taasub dan melampau dalam kandungan di media sosial.

“Perbuatan tersebut amat bertentangan dengan sabda serta didikan Rasulullah SAW yang mengajar umat Islam agar saling menghormati, berlapang dada dan menjaga akhlak ketika berbeza pendapat.

“Begitu juga kandungan di media sosial yang melibatkan berita semasa, isu agama serta hukum-hakam,” katanya ketika berucap pada majlis sambutan Maulidur Rasul Peringkat Kebangsaan 1445 Hijrah/2023 Masihi di Pusat Konvensyen Antarabangsa Putrajaya (PICC) di sini hari ini.

Beliau berkata umat Islam seharusnya menjadi pendamai yang menyeru kepada kasih sayang dan penyatuan ummah kerana sifat seumpama itu merupakan tanggungjawab setiap insan kepada negara.

“Janganlah kita menjadi pemecah-belah yang memporak-peranda, mencetus provokasi dan menyebar fitnah. Usahlah direntap keharmonian serta kesepakatan yang dinikmati masyarakat,” katanya.

Beliau turut menasihati umat Islam agar tidak menjadi ‘api dalam sekam’ yang dengan sengaja menjadikan sentimen agama serta perkauman sebagai senjata untuk meraih sokongan dan kepentingan tertentu.

Mohd Na’im berharap pihak mufti dan Jabatan Mufti Negeri-negeri memainkan peranan masing-masing dengan memberi pencerahan kepada umat Islam agar dapat menangani isu fitnah, adu domba daripada terus berleluasa kerana sifat tersebut menjurus kepada perpecahan.

Beliau berkata, Kerajaan Perpaduan di bawah pimpinan Perdana Menteri Datuk Seri Anwar Ibrahim komited melaksanakan agenda Membangun Malaysia MADANI bagi membentuk kesejahteraan masyarakat yang menjadi nilai teras Masyarakat MADANI dengan agenda itu turut dikongsi di Perhimpunan Agung Pertubuhan Bangsa-Bangsa Bersatu (PBB) ke-78 di New York baru-baru ini.

Majlis sambutan Maulidur Rasul Peringkat Kebangsaan 1445 Hijrah/2023 Masihi bertemakan Perpaduan Teras Malaysia MADANI itu diserikan dengan keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah. — AlHijrah Online


POLIS AMBIL KETERANGAN 77 INDIVIDU TERLIBAT DALAM ALL TOGETHER NOW MALAYSIA

PUTRAJAYA: Polis sudah mengambil keterangan daripada 77 individu termasuk juri selebriti dan peserta program hiburan ‘All Together Now Malaysia’ (ATNM).

Ia berhubung isu pelanggaran prosedur operasi standard (SOP) Perintah Kawalan Pergerakan (PKP) sewaktu rakaman dijalankan.

Ketua Polis Daerah Putrajaya, A Asmadi Abdul Aziz berkata, seramai 50 juri, 25 peserta dan dua pegawai Kementerian Kesihatan (KKM) hadir ke Ibu Pejabat Polis Daerah (IPD) Putrajaya sejak 8 Jun lepas bagi memberi keterangan bagi membantu siasatan berhubung kes pelanggaran SOP tersebut.

Keterangan pegawai KKM terbabit adalah untuk membantu siasatan jika wujud kesalahan berdasarkan bukti yang ada, katanya.

“Siasatan masih lagi dijalankan,” ujarnya menerusi aplikasi WhatsApp selepas ditanya perkembangan siasatan tersebut.

Sebelum ini, Ketua Polis Daerah Putrajaya, ACP Mohd Fadzil Ali berkata polis telah menerima satu laporan daripada seorang lelaki yang tidak berpuas hati dan mendakwa sebuah program terbitan Astro telah melanggar SOP PKP yang sedang berkuatkuasa.

Pada 11 Jun lalu, pihak yang terlibat dengan penggambaran program ATNM telah dipanggil ke Ibu Pejabat Polis Daerah (IPD) Putrajaya bagi memberi keterangan.

Mohd Fadzil berkata polis telah menjalankan siasatan di bawah Peraturan 18, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan Pemulihan) kerana tidak mematuhi SOP Perintah Kawalan Pergerakan Pemulihan (PKPP) dengan tidak memakai pelitup muka ditempat awam.

Tambahnya, siasatan juga dibuat di bawah Seksyen 269 Kanun Keseksaan (Akta 574) iaitu perbuatan cuai yang mungkin merebakkan jangkitan apa-apa penyakit berbahaya.–AlHijrah Online


VAN TERBABAS, 11 PELAJAR MADRASAH CEDERA

SEREMBAN: Sebelas daripada 18 pelajar tahfiz dari sebuah madrasah di Rembau dekat sini, cedera selepas van dinaiki terbabas gara-gara cuba mengelak seekor musang yang melintas di Kilometer 16 Jalan Seremban-Tampin, awal pagi tadi.

Ketua Polis Daerah Rembau DSP Hazri Mohamad berkata dalam kejadian kira-kira pukul 2.40 pagi itu, seorang pelajar lelaki berusia 13 tahun patah tangan kanan dan seorang lagi berusia 16 tahun cedera pada mulut, manakala sembilan yang lain cedera ringan.

Beliau berkata kedua-dua pelajar itu dirawat di zon kuning di Hospital Rembau dan selebihnya dirawat sebagai pesakit luar.

“Pemandu van Muhammad Tamimi Md Suhot, 26, cedera ringan di jari kiri, manakala baki tujuh lagi pelajar tidak mengalami sebarang kecederaan.

“Kemalangan berlaku semasa mereka dalam perjalanan dari arah Seremban menghala ke Tampin dan setibanya di lokasi kejadian, van dipandu Muhammad Tamimi dipercayai hilang kawalan sebelum terbabas ke kiri jalan,” katanya dalam kenyataan di sini, hari ini.

Hazri berkata kes disiasat di bawah Seksyen 43 (1) Akta Pengangkutan Jalan (APJ) 1987.–AlHijrah Online


20 UNIVERSITI AWAM KURANGKAN YURAN PELAJAR

PUTRAJAYA: Sejumlah 20 Universiti Awam (UA) bersetuju untuk mengurangkan beberapa jenis yuran bagi membantu pelajar yang terjejas dalam menghadapi masalah kewangan, bermula Semester Kedua Sesi Akademik 2019/20.

Kementerian Pengajian Tinggi (KPT) dalam kenyataannya memaklumkan, antara yuran yang dikurangkan ialah yuran perkhidmatan, yuran asrama, yuran konvokesyen, dan yuran aktiviti kolej dengan purata 10 hingga 35 peratus.

Ujar kenyataan KPT pengurangan itu akan bermula dari semester kedua sesi akademik 2019/2020 sehingga hari ini.

“Pengurangan yuran bagi Semester Kedua Sesi Akademik 2019/2020 untuk semua pelajar warganegara Malaysia melibatkan peruntukan sebanyak RM75 juta yang mana RM20 juta merupakan peruntukan tambahan Kerajaan dan RM55 juta menggunakan sumber dalaman UA.

“Bagi Semester Pertama Sesi Akademik 2020/2021, pengurangan yuran sebanyak RM70.2 juta diberikan oleh Universiti Awam. Manakala, bagi Sesi Kedua Sesi Akademik 2020/2021 pula pengurangan sebanyak RM40.5 juta telah diberikan,” dalam kenyataannya.

Inisiatif itu melibatkan implikasi kewangan yang dianggarkan berjumlah RM185.7 juta bagi manfaat 386,142 orang pelajar bagi ketiga-tiga semester.

Kementerian tersebut menjelaskan bahawa langkah yang diambil itu memperlihatkan keprihatinan kerajaan dalam menangani bebanan kewangan yang dihadapi oleh pelajar dan ibubapa.

KPT juga berpandangan kadar pengurangan yang dimaklumkan adalah munasabah memandangankan 20 UA itu terpaksa menanggung kos operasi yang tinggi dengan menggunakan sumber peruntukan dalaman universiti susulan penurunan penjanaan pendapatan menerusi yuran pelajar selain pengurangan peruntukan mengurus oleh kerajaan berikutan pandemik yang dihadapi kini.—AlHijrah Online


SIDANG KEMUNCAK KL: NARATIF MALAYSIA MENGENAI ISLAM

Mungkin ada yang memandang sinis terhadap persidangan dalam kalangan pemimpin negara Islam anjuran Malaysia bermula 18 Disember ini dan beranggapan pertemuan ini sebagai satu lagi mesyuarat bertaraf global, tetapi tidak mampu melaksanakan apa yang telah dibincangkan.

Stigma yang bersifat negatif ini mungkin terbit kerana begitu banyak persidangan mengenai hal ehwal negara Islam seperti Palestin, Syria dan Yaman atau kemelut yang melanda ummah Rohingya dan Uighur diadakan tetapi hasilnya hanya tercetak di atas kertas sahaja dalam bentuk resolusi atau kenyataan bersama tanpa ada tindakan susulan yang bermakna.

Tidak kira sama ada persidangan dianjurkan oleh kuasa besar barat atau oleh negara Islam sendiri, hasilnya tetap serupa iaitu harapan hanya tinggal harapan.

Lebih memeritkan lagi keadaan, organisasi berkepentingan seperti Pertubuhan Persidangan Islam (OIC) atau Liga Arab juga tidak mampu memainkan peranan yang diamanahkan.

Apakah mungkin negara kecil seperti Malaysia sebagai penganjur Sidang Kemuncak KL 2019 mampu melakukan sesuatu yang berbeza apabila membincangkan isu yang membabitkan negara Islam bukan sahaja menjadi kemusykilan rakyat negara ini tetapi juga masyarakat global.

Bayangkan jumlah penduduk yang beragama Islam merangkumi hampir 25 peratus jumlah keseluruhan penduduk dunia dan dengan kekuatan ini sahaja secara logiknya pasaran ekonomi negara Islam sepatutnya begitu hebat.

Malah jika diambil pengukur kemakmuran iaitu pendapatan per kapita Keluaran Dalam Negara Kasar (KDNK) beberapa negara Islam seperti Qatar, Brunei, Arab Saudi dan Kuwait berada seiring dengan negara maju lain.

Tetapi jika dikategorikan negara miskin maka bukan sahaja kebanyakan negara kelas ini berada di benua Afrika atau Asia tetapi lebih menyedihkan majoritinya adalah negara Islam.

Malah 60 peratus konflik bersenjata yang berlaku hari ini adalah melibatkan negara Islam. Dari segi kekuatan ekonomi pula, negara Islam hanya menyumbang 10 peratus dari keseluruhan aktiviti dagang global.

Memang tidak dinafikan isu Islamofobia juga membelengu negara Islam kerana pandangan serong terhadap mereka yang beragama Islam dan yang berasal dari negara Islam juga merupakan salah satu faktor yang memundurkan negara Islam.

Sifat prejudis seperti ini dianggap sebagai diskriminasi yang berlaku dalam semua hal seperti ekonomi, pendidikan, keselamatan dan sosial.

Tidak menghairankan juga jika agenda Islamofobia bakal menjadi agenda perbincangan sidang kemuncak kerana selagi wujud fenomena ini, ia bakal menjadi pemangkin kemunduran penduduk dan negara Islam.

Kejadian aktiviti keganasan di London tiga minggu lepas dan terkini kejadian tembakan rambang di Pensacola, Florida di mana pelakunya masing-masing bernama Usman Khan dan Mohammed Saeed Alshamrani telah memperkuatkan lagi sikap Islamofobia di kalangan masyarakat global.

Malah kempen pilihanraya UK yang memasuki fasa terakhir telah menyaksikan isu imigran yang turut melibatkan negara Islam menjadi salah satu bahan kempen utama.

Begitu jua dengan kempen pilihanraya presiden Amerika Syarikat (AS), di mana penyandangnya iaitu Presiden Donald Trump sering menjadikan masyarakat beragama Islam sebagai kambing hitam.

Sebab itu inisiatif Kuala Lumpur, Ankara dan Islamabad untuk menubuhkan kerjasama rangkaian media televisyen untuk menyebar naratif sebenar Islam besar kemungkinan akan menjadi agenda perbincangan sidang kemuncak.

Jika dibiarkan media barat dengan penceritaan versi berat sebelah mengenai Islam, selagi itu Islamofobia tidak dapat dihapuskan.

Tetapi apa yang paling kritikal ialah bagaimana untuk mengguna kelebihan pasaran 1.8 bilion penduduk beragama Islam, iaitu agenda ekonomi perlu diperhalusi dalam sidang kemuncak ini.

Dalam kalangan negara OIC, empat negara teratas dalam hal jumlah dagangan ialah Emiriah Arab Bersatu (UAE), Malaysia, Turki dan Arab Saudi yang membawa maksud banyak lagi negara Islam yang berkemampuan tetapi tidak melabur kekayaan mereka ke saluran yang sepatutnya.

Salah satu sebab utama mengapa Presiden Xi Jinping memperkenalkan Insiatif Jalur dan Laluan (BRI) adalah untuk mendapat pulangan yang lebih lumayan jika dana yang dimiliki dilaburkan di luar China.

Selain itu faktor geopolitik iaitu pengembangan pengaruh Beijing juga menjadi pemangkin kepada BRI. Lebih menarik jika inisitif seperti ala BRI dapat direncanakan dalam sidang kemuncak kerana ia sudah pasti memberi impak yang besar kepada ekonomi negara Islam.

Ketika berucap di Universiti Kaherah pada 2009 iaitu komunikasi terbuka pertama kali oleh Presiden Barack Obama dengan negara dan penduduk Islam, beliau telah memberi contoh Malaysia adalah sebuah negara model yang moden dan progresif yang perlu menjadi contoh kepada negara Islam yang lain.

Penghargaan itu merupakan cabaran kepada Kuala Lumpur untuk memberi contoh negara Islam terbaik dan harapannya Sidang Kemuncak KL akan memberi naratif sebenar mengenai Islam.  — AlHijrah Online


SENIMAN VETERAN ‘WAHID SATAY’ MENINGGAL DUNIA PADA USIA 93 TAHUN

SINGAPURA: Seniman veteran Abdul Wahid Ahmad atau lebih dikenali sebagai ‘Wahid Satay’, 93, menghembuskan nafas terakhir pada kira-kira pukul 8.15 pagi tadi di rumah cucu beliau di sini hari ini.

Menurut anak kedua beliau Hafizah Abdul Wahid, 67, kesihatan bapanya mula merosot sejak dua minggu lalu selepas keluar dari Hospital Changi bagi menerima rawatan berkaitan sakit kencing manisnya.

“Arwah masih riang dan boleh bercakap sebelum ini. Beliau mula terlantar di katil sejak dua minggu lalu. Arwah turut menghidap sakit darah tinggi dan jantung,” kata Hafizah ketika dihubungi Bernama.

Abdul Wahid yang mula aktif dalam dunia lakonan sejak 1957 dan membintangi lebih 30 filem meninggalkan enam orang anak.

Isteri beliau telah meninggal dunia pada 1995.

“Saya hanya mengharapkan doa dari seluruh peminat bapa di Malaysia agar roh bapa dicucuri rahmat Allah SWT, ditempatkan dalam Jannah dan ditempatkan dalam kalangan roh para solihin,” kata Hafizah dalam nada sebak.

Beliau menyatakan terasa “amat kehilangan” kerana sentiasa bersama bapanya untuk ke mana-mana sahaja termasuklah ke Malaysia.

Menurut Hafizah jenazah bapanya akan yang disemadikan di Pusara Aman di sini selepas solat zohor nanti.

Ketika ini jenazah masih berada di rumah anak beliau Mahirah Mohd Yasin di Blok 57, Teban Gardens Road, #14-469, Teban View.

Allahyarham pernah memenangi Anugerah Oskar Black Gold bagi kategori Pelakon Lelaki Terbaik di Pesta Filem Asia, Manila pada 1963, Pelawak Terbaik dalam Pesta Filem Asia di Taiwan pada 1966 dan Anugerah Perdana Emas oleh MediaCorp dalam acara Pesta Perdana pada 2007.

Kali terakhir Allahyarham membuat kemunculan di khalayak ramai adalah semasa persembahan di majlis koktel sempena Festival Filem Malaysia ke-32 di Encore Melaka pada Disember 2022.

Allahyarham yang sentiasa membawa watak komedi merupakan antara seniman terkenal filem Melayu era Jalan Ampas.

Gelaran ‘Wahid Satay’ tercetus daripada filem ‘Pontianak’, di mana beliau bekerja sebagai penjual sate yang diganggu mahluk itu.

Dilaporkan filem Pontianak lakonan bersama Maria Menado dapat bertahan selama tiga bulan di Panggung Cathay dan memberikan saingan kepada filem Hollywood, Samson and Delilah.

Filem lakonan Allahyarham yang masih mendapat tempat dan terus diingati termasuklah ‘Badang’. — AlHijrah Online


MUFTI WILAYAH DOAKAN PITT HANIFF TERMASUK DALAM GOLONGAN SYAHID AKHIRAT

KUALA LUMPUR: Mufti Wilayah Persekutuan, Datuk Seri Dr Zulkifli Mohammad Al-Bakri mendoakan pengarah filem, Pitt Haniff atau nama sebenarnya Mohd Firdaus Mohammad Haniff yang ditemui mati lemas di Kuala Lipis, Sabtu lalu, termasuk dalam golongan syahid akhirat.

Zulkifli berkata demikian dalam laman Facebooknya hari ini turut mendoakan Allahyarham diangkat tinggi darjatnya dalam syurga.

“Saya membaca laporan akhbar berkenaan pemergian Mohd Firdaus dengan penuh dukacita.

”Apa yang berlaku, telah pun berlalu. Saya berharap dan mendoakan semoga kematian Almarhum Mohd Firdaus termasuk dalam ketentuan syahid akhirat sebagaimana hadis yang diriwayatkan oleh Abu Hurairah RA, Rasulullah SAW bersabda yang bermaksud: “Orang yang mati syahid lima golongan iaitu orang yang mati kerana taun, mati kerana penyakit perut, mati lemas, ditimpa runtuhan dan syahid di jalan Allah.” Riwayat Bukhari (653),” katanya.

Beliau turut mendoakan ibu Allahyarham, Fauziah Nawi dan keluarganya tabah menghadapi ujian itu.

“Kami juga mendoakan anda sekeluarga supaya terus kuat menghadapi dugaan kehilangan insan yang tersayang. Kita yakin, banyak hikmah-Nya atas setiap musibah yang diberikan oleh-Nya.

“Sama-sama kita sedekahkan al-Fatihah kepada Almarhum Mohd Firdaus. Semoga rohnya dicucuri rahmat, mendapat syahid akhirat dan ditempatkan bersama orang-orang yang soleh,” katanya.

Allahyarham dilaporkan hilang di Sungai Jelai, Kuala Lipis, Pahang apabila bot yang dinaiki bersama seorang rakan terbalik setelah berlanggar dengan tiang jambatan Gemunchur.

Jenazah Allayarham ditemui pasukan penyelamat kira-kira 500 meter dari lokasi kejadian pada 4.25 petang Ahad dan selamat dikebumikan di Tanah Perkuburan Islam AU2, Taman Keramat, Kuala Lumpur pada jam 2 pagi tadi. — AlHijrah Online


ARAB SAUDI LANCAR ‘VISI MADINAH’, SEDIA SAMBUT 30 JUTA JEMAAH UMRAH MENJELANG 2030

KUALA LUMPUR: Putera Mahkota Arab Saudi Putera Mohammed bin Salman pada Rabu melancarkan ‘Visi Madinah’ untuk membangunkan sayap timur Masjid Nabawi, Madinah bagi menerima kedatangan 30 juta jemaah umrah dari dalam dan luar Arab Saudi.

Saudi Press Agency (SPA) memetik kenyataan Putera Mohammed bin Salman berkata, “Visi Madinah ini selari dengan objektif Wawasan 2030 dalam meningkatkan kapasiti jemaah umrah kepada 30 juta orang menjelang tahun 2030 mengikut kriteria dan standard yang tertinggi.

“Hal ini membuktikan komitmen Arab Saudi dalam memberikan perkhidmatan terbaik kepada jemaah umrah di Madinah Munawwarah sebagai destinasi kebudayaan Islam yang moden”.

Menurut beliau, projek pembangunan itu akan dijalankan di kawasan berkeluasan kira-kira 1.5 juta meter persegi, menempatkan 47 ribu unit penginapan menjelang 2030, di samping kawasan tanah lapang dan hijau.

“Projek ini turut menyediakan sembilan stesen bas, stesen kereta api bawah tanah, laluan kenderaan pandu sendiri dan tempat letak kereta bawah tanah, bagi memudahkan perjalanan jemaah ke Masjid Nabawi, selain menyediakan peluang pekerjaan dan merancakkan aktiviti perniagaan setempat”, katanya lagi.

Menurut SPA lagi, Visi Madinah dijangka dapat meningkatkan mutu dan taraf hidup penduduk Madinah dan jemaah umrah yang melawat bandar itu dengan peningkatan kapasiti hotel dan perkhidmatan terbaik yang ditawarkan di sayap timur Masjid Nabawi. –AlHijrah Online


LAPOR POLIS JIKA BERLAKU POTONG BARISAN DALAM PEMBERIAN VAKSIN

IPOH: Orang ramai boleh membuat laporan polis jika ada maklumat kejadian potong barisan dalam proses pemberian vaksin fasa pertama Program Imunisasi COVID-19 Kebangsaan.

Ketua Polis Negara, Tan Sri Abdul Hamid Bador berkata, kesalahan tersebut dianggap satu penyelewengan dan tindakan sewajarnya boleh diambil terhadap pihak terlibat.

“Jika berlaku kejadian tersebut, saya minta untuk melaporkan pada pihak saya.

“Mungkin ada penyelewengan dalam segelintir pihak, dan mungkin itu satu kesalahan jenayah,” katanya selepas Upacara Penutupan Kursus Asas Konstabel Orang Asli di Ulu Kinta, Ipoh.

Sebelum ini, terdapat dakwaan seramai 200 ahli Setiausaha Kerajaan (SUK) Kelantan cuba memotong barisan bagi menerima suntikan vaksin COVID-19 terawal.

Abdul Hamid memaklumkan tiada laporan rasmi dibuat kepada pihaknya berhubung perkara tersebut.

Bagaimanapun, beliau memaklumkan bahawa Menteri Sains, Teknologi dan Inovasi, Khairy Jamaluddin Abu Bakar telah mengeluarkan kenyataan untuk menyiasat perkara tersebut dan segera melaporkan kepada pihak polis jika ia benar berlaku.

Sementara itu, beliau mengesahkan belum ada tangkapan dibuat terhadap mana-mana ahli kumpulan anti-vaksin.

Mengulas lanjut, pihaknya akan mengambil tindakan lebih tegas terhadap kumpulan tersebut mencabar pihak berkuasa dengan menyebarkan propaganda menghasut masyarakat menolak vaksin.—AlHijrah Online


ISRAEL BOM DAMSYIK, EMPAT MAUT TERMASUK RAKYAT IRAN

ANKARA: Tujuh termasuk empat pegawai Iran terbunuh selepas Israel mengebom ibu negara Syria, Damsyik, lapor agensi berita Anadolu.

Serangan bermula pada Khamis malam sehingga Jumaat.

Menurut Pemantau Hak Asasi Manusia Syria (SOHR) yang berpangkalan di London, memetik sumber tempatan, kejadian itu meragut nyawa tiga anggota rejim Syria, termasuk dua pegawai dan empat rakyat Iran.

Peluru berpandu Israel itu menyasarkan kawasan Lapangan Terbang Antarabangsa Damsyik.

Serangan dipercayai berlaku selepas pesawat kargo mendarat ke lokasi yang menjadi sasaran.Tidak dapat dipastikan “sama ada pesawat itu tiba dari Iran atau dari kawasan lain di wilayah Syria.”

Setakat ini, tiada sebarang pengesahan rasmi oleh pegawai Israel berhubung serangan itu. — BERNAMA


GADIS CURI KAD ATM RAKAN, BELI TELEFON MAHAL DIBERKAS

KUALA LUMPUR: Seorang gadis diberkas pihak berkuasa selepas mencuri kad ATM milik rakannya dan menggunakan wang tersebut untuk membeli telefon bimbit berjenama.

Malah, suspek yang ditahan pada Jumaat lalu di sebuah premis di Pandan Perdana, Ampang Jaya, minggu lalu turut disyaki berbelanja pelbagai barangan kegunaan lain sebelum menghilangkan diri sejak 23 Mac lalu.

Menurut Ketua Polis Daerah Dang Wangi, Asisten Komisioner Noor Dellhan Yahaya, pihaknya sebelum ini menerima laporan daripada mangsa selepas menyedari duit dalam akaun bank miliknya sebanyak RM8,200, berkurang.

“Dalam serbuan itu, pihak polis telah merampas sekeping kad ATM milik mangsa dan sebuah telefon bimbit berjenama yang dipercayai dibeli menggunakan transaksi akaun bank mangsa.” jelasnya.

Siasatan oleh bahagian komersil, Ibu Pejabat Polis Daerah (IPD) Dang Wangi mendapati berlaku transaksi bermula pada 23 Mac secara berperingkat.

“Siasatan dijalankan mengikut seksyen 4(1) Akta Jenayah Komputer 1997, sehingga pihak polis berjaya menjejaki identiti suspek yang dikehendaki,” katanya dalam kenyataan hari ini.

Semalam tular di media sosial seorang gadis mendakwa menjadi mangsa rakannya sendiri telah memuatnaik gambar dan butiran mengenai suspek berhubung kecurian kad ATM miliknya selain wang ringgit miliknya telah digunakan untuk membeli telefon bimbit berjenama. –AlHijrah Online


TERUSKAN BERBELANJA DAN SENTIASA BELI BARANGAN MALAYSIA – KPDNHEP

KUALA LUMPUR: Gelombang ketiga pandemik COVID-19 ketika ini membuatkan sesetengah individu takut untuk keluar membeli barangan.

Penurunan jumlah pengunjung ke premis-premis perniagaan menyebabkan ekonomi penjual terkesan teruk dan mengalami kerugian.

Menurut Ketua Komunikasi Korporat Kementerian Perdagangan Dalam Negeri Dan Hal Ehwal Pengguna (KPDNHEP) Yunus Tasim, ketika peringkat awal Perintah Kawalan Pergerakan (PKP) pada March, jumlah keseluruhan kerugian yang ditanggung para peniaga mencecah ratusan juta ringgit.

Atas faktor itu, Yunus berkata KPDNHEP telah mengambil langkah drastik dan pantas dengan mengaktifkan Kempen Beli Barangan Malaysia (KBBM) untuk membantu ekonomi para peniaga yang terjejas.

“Langkah ini untuk menggalakkan pengguna berbelanja untuk Malaysia.

“Ia akan dapat membantu memulihkan ekonomi terutama ekonomi peniaga dan negara yang seterusnya membantu mengurangkan masalah hilang pekerjaan dan sebagainya,” kata Yunus ketika di temu bual dalam rancangan Assalamualaikum di TV AlHijrah.

Ujar Yunus, jika pengguna atau pembeli mematuhi Prosedur Operasi Standard (SOP) seperti memakai pelitup muka dan penjarakan sosial, mereka tidak perlu takut untuk keluar membeli barangan.

KPDNHEP juga katanya sentiasa melakukan pemeriksaan bagi memastikan persekitaran pengguna membeli barangan selamat dan mengurangkan risiko ancaman COVID-19.

Yunus berkata jika pengguna masih merasa bimbang, mereka digalakkan melakukan pembelian terutama barangan Malaysia melalui atas talian.

“Kita rasa peniaga perlu menyahut saranan ini untuk mempromosikan barangan mereka dalam talian.

“Mereka boleh gunakan pelbagai platform e-dagang sedia ada untuk melakukan jualan tanpa perlu ada pertemuan fizikal,” katanya.

Jelas Yunus susulan gelombang ketiga COVID-19 banyak program promosi barangan Malaysia anjuran KPDNHEP terpaksa dibatalkan.

Bagaimanapun menurut Yunus setakat Julai hingga September, KBBM menunjukkan kesan yang memuaskan dan beliau berharap prestasi ini terus kekal.

Para pengguna katanya diharap akan terus menyokong produk Malaysia untuk sama-sama membantu memulihkan ekonomi. — AlHijrah Online


KUTIPAN ZAKAT DIJANGKA MENURUN, AGIHAN PULA MENINGKAT AKIBAT COVID-19

BUTTERWORTH: Zakat Pulau Pinang (ZPP) di bawah Majlis Agama Islam Negeri Pulau Pinang (MAINPP) terpaksa menyemak semula unjuran sasaran kutipan zakat tahun ini.

Ia berikutan pandemik covid-19 yang menjejaskan kemampuan umat Islam untuk menunaikan rukun Islam keempat itu.

Menurut Ketua Pegawai Eksekutif ZPP, Amran Hazali, pihaknya menjangkakan penurunan 10 peratus daripada sasaran asal berikutan ramai yang terjejas pendapatan termasuk kehilangan pekerjaan selepas Perintah Kawalan Pergerakan (PKP) dikuatkuasakan.

“Unjuran asal kita target tahun ini RM136 juta tapi oleh kerana COVID-19 ni kita mendapati gaya ataupun trend kutipan tu agak perlahan.

“Jadi, setelah mendapat persetujuan daripada lembaga pengarah maka kita terpaksa menyemak semula sasaran kutipan kepada RM122.4 juta iaitu 10 peratus pengurangan,” katanya.

Di sebalik penurunan kutipan zakat, Amran berkata pihaknya menjangkakan jumlah agihan zakat pula akan meningkat kerana ramai yang tergolong dalam kategori miskin secara tiba-tiba, akibat kehilangan pekerjaan.

Tambah beliau sehingga Jun tahun ini sahaja jumlah agihan zakat berjumlah kira-kira RM40,000 berbanding sekitar RM24,000 tahun lalu.

Beliau ditemui pada satu majlis minum petang dan serahan zakat korporat oleh enam syarikat berjumlah RM1.22 juta di Butterworth.

Enam syarikat terbabit ialah Maybank Islamic Berhad, Etiqa Family & General Takaful Berhad, QSR Brands, Bank Muamalat Malaysia Berhad, Angkatan Koperasi Kebangsaan Malaysia Berhad (Angkasa) dan Rural Capital Berhad. — AlHijrah Online


PENGGUNAAN KATIL PESAKIT COVID-19 BAWAH 12 TAHUN MENINGKAT

KUALA LUMPUR: Sejumlah 50,826 kanak-kanak berusia bawah 12 tahun disahkan positif COVID-19 bermula awal Januari sehingga pertengahan Februari lalu.

Ketua Pengarah Kesihatan, Tan Sri Dr Noor Hisham Abdullah, berkata sebanyak 15,817 kes atau 31.12 peratus kanak-kanak dijangkiti kategori satu diikuti kategori dua (34,857 kes), kategori tiga (120 kes), kategori empat (28 kes) dan kategori lima (empat kes).

Beliau berkata, pola penggunaan katil harian pesakit COVID-19 dalam kalangan kanak-kanak bawah 12 tahun didapati semakin meningkat seiring dengan kenaikan kes pandemik dalam negara.

“Peningkatan dilihat lebih ketara dalam Februari 2022, terutama bagi kategori dua hingga kategori lima.

“Ia mungkin disebabkan penularan varian Omicron serta peningkatan pergerakan kanak-kanak dalam komuniti susulan pembukaan semula sesi persekolahan, pusat jagaan kanak-kanak dan bayi, sekali gus menyebabkan risiko pendedahan kepada jangkitan COVID-19,” katanya dalam kenyataan hari ini.

Noorhisham berkata, meskipun gejala jangkitan COVID-19 dalam kalangan kanak-kanak kebiasaannya kurang serius berbanding dewasa, namun terdapat juga kes yang memerlukan rawatan di hospital dan sebilangannya memerlukan rawatan intensif di Unit Rawatan Rapi (ICU).

“Antara gejala yang sering dialami kanak-kanak yang dijangkiti virus itu adalah batuk dan selsema berterusan melebihi seminggu, bernafas laju, kurang aktif, kurang selera makan, demam yang berterusan dan muntah atau cirit-birit.

“Dalam keadaan yang lebih serius, kanak-kanak boleh mengalami sakit dada atau sakit perut, kurang tahap kesedaran dan juga sawan,” katanya.

Ujarnya, Multi System Inflammatory Syndrome in Children (MIS-C) adalah salah satu keadaan kritikal yang boleh berlaku akibat jangkitan COVID-19, iaitu terjadinya keradangan organ dalaman terutama jantung, paru-paru dan otak.

Sehingga kini, tujuh kes bersamaan empat peratus kematian kanak-kanak telah disebabkan oleh MIS-C susulan jangkitan COVID-19.

Tambahnya, kanak-kanak juga berisiko mendapat Long-COVID (sindrom COVID-19 selepas fasa akut jangkitan).

“Kumpulan kanak-kanak yang berisiko tinggi untuk mengalami jangkitan COVID-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma, dan obesitI,” katanya.

Noorhisham berkata, memandangkan kanak-kanak kini merupakan golongan yang berisiko tinggi untuk dijangkiti COVID-19, antara kaedah utama bagi mengurangkan risiko ini adalah dengan kawalan kendiri dan juga vaksinasi.

Katanya, vaksin COVID-19 Comirnaty (Pfizer-BioNTech) telahpun diluluskan penggunaannya untuk kanak-kanak 5 sehingga 11 tahun di Malaysia.

“Dari kajian klinikal, keberkesanan vaksin ini adalah sebanyak 91 peratus serta berupaya untuk meningkatkan tindakbalas imun yang tinggi terhadap penyakit COVID-19 sekaligus dapat mengurangkan risiko penyakit COVID-19 yang serius,” katanya.

Tambah beeliau, pemberian vaksin kepada golongan kanak-kanak yang berusia 5 hingga 11 tahun ini adalah tepat pada masanya untuk melindungi kumpulan ini khususnya kanak-kanak yang mempunyai komorbid. –AlHijrah Online


BERMULA DENGAN TIGA PEKERJA, AEO FREIGHT KINI RAIH PENDAPATAN LEBIH RM80 JUTA

KUALA LUMPUR: Kerja keras, dedikasi, tidak mudah putus asa, banyak berdoa dan sedekah antara resepi kejayaan Aeo Freight Sendirian Berhad, sebuah syarikat Malaysia yang menyediakan perkhidmatan pengangkutan dan logistik antarabangsa.

Syarikat yang ditubuhkan pada tahun 2005 itu bermula dengan hanya tiga pekerja namun kini ia telah melangkah jauh serta mencapai kejayaan yang luar biasa dan mempunyai lebih 60 pekerja dengan pendapatan syarikat melebihi RM80 juta.

Aeo Freight kini mempunyai beberapa cawangan di Pulau Pinang, Selangor dan Johor dengan lebih 200 pelanggan domestik dan luar negara.

Dalam usaha mengembangkan perniagaan ke peringkat antarabangsa Aeo Freight juga telah menjalinkan kerjasama dengan sebuah syarikat logistik dari Singapura.

Ketika banyak pernigaan dihimpit cabaran ketika pandemik COVID-19, Aeo Freight berjaya mengekalkan perniagaan dan tenaga kerjanya tanpa sebarang pemberhentian, potongan gaji atau faedah lain.

Syarikat itu bahkan berkembang pada masa tersebut, dan hasil perniagaan lebih memberangsangkan daripada tahun sebelumnya.

Prestasi serta fasiliti syarikat yang baik dalam bidang logistik menyaksikan syarikat itu telah diberi kepercayaan menguruskan barangan jualan beberapa syarikat atas talian terkemuka di Malaysia.

Pengasas dan Pengarah Urusan Aeo Freight Rizal Abdullah berkata antara perkara penting dalam kejayaan syarikatnya yang boleh dijadikan panduan bakal usahawan ialah pemikiran yang positif, asas pengetahuan yang kukuh, perancangan yang teliti, dan pemasaran strategic serta jangan mudah putus asa, perbanyakkan berdoa, dan sedekah.

“Bagi mereka yang bertungkus-lumus membina perniagaan yang berjaya, jangan sekali-kali berputus asa.

“Ketekalan dan ketekunan adalah kunci kejayaan dalam perniagaan, walaupun dalam keadaan tidak menentu. Sentiasa berdoa dan bersedekah, kerana ia adalah tangga kejayaan seseorang,” katanya.

Tambahnya Aeo Freight mempunyai cita-cita tinggi dalam bidang logistik dan mahu menjadi sebuah syarikat yang bukan hanya terkenal di peringkat domestik tetapi juga antarabangsa. – AlHijrah Online


KKM SEDIA LAKSANA PEMBERIAN VAKSIN KEPADA BAKAL JEMAAH HAJI MALAYSIA

PUTRAJAYA: Semua jemaah haji Malaysia bakal menerima vaksin COVID-19 jika ibadah tersebut dibenarkan pada tahun ini.

Menteri Kesihatan, Datuk Seri Dr Adham Baba berkata, kerajaan Malaysia bagaimanapun masih menunggu kuota haji yang akan diumumkan oleh kerajaan Arab Saudi.

“Sekiranya ibadah haji boleh dilaksanakan tahun ini, jumlah jemaah terlibat adalah antara 30,000 hingga 50,000. Ini mudah dilaksanakan oleh Kementerian Kesihatan Malaysia (KKM),” katanya dalam sidang media Program Imunisasi COVID-19 Kebangsaan.

Dalam pada itu, Dr Adham memberitahu jemaah haji Malaysia akan menerima vaksin jenis Pfizer-BioNTech atau Sinovac, dan kemungkinan AstraZeneca sekiranya ia sampai ke Malaysia lebih awal.

“Pemberian vaksin jenis Pfizer-BioNTech akan diberikan kepada jemaah haji bermula Mei ini kerana ia memerlukan dua dos sebelum mereka memulakan perjalanan ke Mekah untuk menunaikan ibadah haji pada pertengahan Jun,” katanya.

Sebelum ini, Menteri Kesihatan Arab Saudi, Dr Tawfiq Al-Rabiah memaklumkan jemaah haji wajib mengambil suntikan vaksin COVID-19 kerana perkara tersebut menjadi antara syarat utama untuk menunaikan ibadah haji.—AlHijrah Online


BEKALAN BERAS CUKUP, RAKYAT DIMINTA TIDAK BUAT PEMBELIAN PANIK – LPP

KOTA BHARU: Lembaga Pertubuhan Peladang (LPP) memberi jaminan bahawa bekalan beras putih tempatan di negara ini mencukupi dalam menangani permintaan bahan makan ruji itu.

Ketua Pengarah LPP Datuk Azulita Salim berkata walaupun berdepan dengan cabaran seperti cuaca yang tidak menentu sehingga menyebabkan bekalan beras agak terhad, tetapi ia tidak perlu dibimbangi rakyat kerana bekalan beras telah diedarkan mengikut lokasi yang terlibat.

“Pembelian memang kita hadkan untuk seorang pengguna hanya dua beg sahaja yang dibenarkan untuk dibeli, iaitu pek 20kg dengan harga kawalan RM26 untuk 10 kilogram (kg) setiap pek.

“Sebaik sahaja mendapat arahan daripada kementerian, kita terus hubungi pengilang untuk kita berikan lokasi yang ditetapkan sebagai usaha membantu rakyat menangani isu kekurangan bekalan beras putih tempatan di pasaran ketika ini,” katanya.

Beliau berkata demikian selepas melancarkan Jualan Agro MADANI Peringkat Jajahan Kota Bharu di Kompleks Jubli Perak Sultan Ismail Petra, Panji, di sini hari ini.

Mengulas lanjut, Azulita berkata beras putih tempatan itu dibekalkan ke 40 premis di bawah LPP iaitu 23 Peladang Outlet (PO), lapan Agro Bazar Pertubuhan Peladang dan sembilan Kedai Peladang.

Sebelum ini, media melaporkan sejumlah 700 tan metrik beras putih tempatan mula diedar ke seluruh Semenanjung semalam menerusi program khas pengedaran dan penjualan beras putih tempatan terus kepada pengguna akhir melalui premis di bawah LPP dan Lembaga Pemasaran Pertanian Persekutuan (FAMA) di empat zon iaitu utara, tengah, selatan dan timur.

Jumlah pengedaran di bawah LPP untuk tempoh sehingga hujung tahun ini ialah 300 tan metrik, manakala FAMA (peroleh) 400 tan metrik.–AlHijrah Online


PECAT IMAM KUASA MAIN

Susulan pemecatan 25 imam sekitar Perlis, Menteri di Jabatan Perdana Menteri, Datuk Seri Dr. Mujahid Yusof Rawa berkata, keputusan berkenaan tertakluk kepada bidang kuasa Majlis Agama Islam Negeri (MAIN).

Namun beliau yakin keputusan yang dilakukan Majlis Agama Islam dan Adat Istiadat Melayu Perlis (MAIPs) telah pun mengambil kira pelbagai aspek.

“Itu kuasa yang ada pada MAIPs untuk memindahkan dan memberhentikan (imam). Itu semua kuasa MAIPs. Sudah tentu saya difahamkan Raja Perlis memberi nasihat,” katanya.

Bagaimanapun beliau berharap keputusan itu tidak menimbulkan persepsi buruk dari masyarakat.

“Mufti (Datuk Dr. Mohd Asri Zainul Abidin/Dr. Maza) menyatakan sebab tindakan yang diambil. Saya menyerahkan kepada kebijaksanaan mereka menetapkan apa yang baik untuk negeri Perlis dan hal ehwal pentadbiran di bawah kuasa Raja Perlis.”

Mufti Perlis, Dr. Maza

Dr. Maza telah menjelaskan khidmat 25 imam berkenaan dihentikan atas faktor umur yang sudah lanjut, masalah disiplin dan kecenderungan terhadap politik dalam masjid.

Sebelum ini tular surat penamatan kontrak 25 imam sekitar Perlis manakala 10 lagi dipindahkan berkuat kuasa Selasa lalu.

Surat bertarikh 31 Disember 2018 itu dikeluarkan Jabatan Hal Ehwal Agama Islam Perlis (JAIPs) tanpa menyatakan sebab penamatan kontrak yang bermula 1 Januari 2019.


DR MAHATHIR UMUM PAKEJ RANGSANGAN EKONOMI RM20 BILION

PUTRAJAYA: Perdana Menteri interim Tun Dr Mahathir Mohamad hari ini mengumumkan Pakej Rangsangan Ekonomi RM20 bilion bagi memastikan risiko ekonomi berkaitan penularan wabak COVID-19 dapat ditangani dengan berkesan.

Pakej itu mempunyai tiga strategi utama iaitu menangani impak penyakit tersebut, memangkin pertumbuhan berteraskan rakyat dan menggalakkan pelaburan berkualiti, katanya.

Beliau berkata beberapa strategi dan rancangan juga akan dilaksanakan bagi memastikan ekonomi negara di landasan yang mampan.

Pakej Rangsangan Ekonomi itu diumumkan seperti yang dijadualkan walaupun negara menghadapi kemelut politik susulan cubaan mengatur semula landskap politik negara yang mengakibatkan kerajaan pusat Pakatan Harapan hilang kuasa.

Malaysia mencatatkan 22 kes positif COVID-19 dengan 20 individu telah pulih sepenuhnya setakat ini manakala di seluruh dunia kira-kira 80,000 orang telah dijangkiti penyakit itu dengan lebih 2,800 maut direkodkan terutamanya di China.

Dr Mahathir berkata antara impak serta merta terhadap ekonomi akibat penularan COVID-19 di peringkat serantau adalah penurunan kedatangan pelancong serta turut melibatkan hotel, penerbangan, syarikat pelancongan dan industri peruncitan secara meluas.

Bagi menangani keadaan tersebut, kerajaan akan memudahkan aliran tunai bagi perniagaan yang terkesan, bantuan kepada individu yang terjejas dan merangsang permintaan dalam industri pelancongan, katanya.

Beliau memulakan ucapannya dengan mengucap setinggi-tinggi penghargaan kepada petugas di barisan hadapan seperti doktor, jururawat, kakitangan perkhidmatan kesihatan, pegawai imigresen dan pegawai lain yang bertungkus lumus melindungi Malaysia daripada wabak tersebut. — BERNAMA


PEMANDU MAUT SELEPAS TERJUN KELUAR DARI LORI YANG TERBABAS

GUA MUSANG: Seorang lelaki maut akibat cedera di bahagian kepala selepas terjun keluar dari lori yang dipandunya ketika sedang terbabas di Kilometer 56 Jalan Gua Musang-Lojing, di sini malam tadi.

Mangsa dikenali sebagai Badrul Hisham Kamaruddin, 24, berasal dari Machang.

Ketua Polis Daerah Gua Musang Supt Sik Choon Foo berkata kejadian berlaku kira-kira 9.15 malam ketika mangsa memandu lori yang membawa muatan buah sawit.

“Apabila sampai di tempat kejadian, kenderaan yang dipandu dipercayai hilang kawalan semasa menuruni bukit.

“Mangsa yang dikatakan cuba menyelamatkan diri dengan melompat keluar dari kenderaan terbabit dipercayai telah terhentak kepala pada permukaan jalan dan mengalami kecederaan parah,” katanya dalam kenyataan, hari ini.

Sik berkata mangsa disahkan meninggal dunia di tempat kejadian dan jenazah telah dibawa ke Jabatan Forensik Hospital Gua Musang untuk proses bedah siasat.

“Kes disiasat di bawah Seksyen 41 (1) Akta Pengangkutan Jalan (APJ) 1987. Siasatan lanjut masih dijalankan,” katanya.–AlHijrah Online


10 MAUT NAHAS TRELER DI BEKASI

JAKARTA: Seramai 10 orang maut termasuk tujuh murid dalam satu nahas jalan raya melibatkan sebuah treler, trak pikap dan dua motosikal, berhampiran kawasan sekolah di Bekasi, Jawa Barat pada Rabu.

Ketua Pesuruhjaya Trafik Polis Metro Jaya, Latief Usman berkata kejadian pada 11 pagi waktu tempatan itu dipercayai berpunca daripada treler berkenaan yang mengalami masalah brek sebelum merempuh perhentian bas.

Rempuhan itu turut menyebabkan tiang telekomunikasi tumbang dan menghempap trak pikap.

Latief berharap jumlah mangsa yang maut tidak bertambah, menurut laporan media.

Treler berkenaan turut merempuh ibu bapa dan murid Sekolah Rendah Kota Bekasi yang baru menamatkan sesi persekolahan.

Beliau berkata polis akan meneruskan siasatan untuk mengenal pasti punca sebenar nahas.–AlHijrah Online


WANITA MAUT DILANGGAR KENDERAAN SEMASA MELINTAS JALAN

SHAH ALAM: Seorang wanita maut dilanggar kenderaan semasa melintas jalan di kilometer (KM) 7 Lebuh Raya Persekutuan, di sini tengah malam tadi.

Ketua Polis Daerah Shah Alam, ACP Mohd Iqbal Ibrahim berkata, mangsa berumur 33 tahun itu dilanggar sebuah kenderaan yang tidak dikenal pasti.

“Kenderaan terbabit datang dari arah Kuala Lumpur menghala ke Klang.

“Mangsa disahkan meninggal dunia di tempat kejadian dan dibawa ke Hospital Shah Alam untuk dibedah siasat,” katanya dalam kenyataan pada Ahad.

Katanya, siasatan lanjut masih dijalankan untuk mengenal pasti punca dan sebab kematian.

Kes tersebut disiasat di bawah Seksyen 41 Akta Pengangkutan Jalan 1987.

Orang ramai yang mempunyai maklumat berkaitan kejadian diminta tampil membantu siasatan dan boleh berhubung dengan Pegawai Penyiasat Bahagian Siasatan dan Penguatkuasaan Trafik IPD Shah Alam, Inspektor Muhammad Hasrul Suhiami di talian 011-31215697.—AlHijrah Online


JAKIM AJAK RAKYAT MALAYSIA BANTU MANGSA GEMPA MAGHRIBI

KUALA LUMPUR: Jabatan Kemajuan Islam Malaysia (JAKIM) mengajak rakyat Malaysia membantu meringankan beban mangsa-mangsa gempa bumi di Maghribi.

Agensi agama itu memaklumkan mereka yang ingin membantu boleh menyalurkan sumbangan melalui Tabung Musa’adah JAKIM-YWM.

“Salam takziah kepada Kerajaan Maghribi dan semua mangsa yang terbabit dalam bencana gempa bumi di Marrakech, Maghribi pada 8 September 2023.

“Semoga Allah permudahkan urusan mencari dan menyelamat mangsa-mangsa gempa bumi Maghribi,” kata JAKIM dalam hantaran hari ini.

Sumbangan ke Tabung Musa’adah JAKIM-YWM boleh dibuat melalui akaun bank CIMB Islamic bernombor 86-0221818-6 dengan menulis Maghribi di bahagian rujukan.

Sekurang-kurangnya 2,012 orang telah terbunuh dan 2,059 cedera akibat gegaran berukuran 7.0 pada skala Richter.

Lebih 300,000 penduduk pula hilang tempat tinggal akibat gegaran kuat yang memusnahkan kediaman mereka. — AlHijrah Online


PELAJAR LEPASAN SPM DIDAKWA ROGOL, SIMPAN VIDEO LUCAH

MELAKA: Seorang pelajar lelaki lepasan Sijil Pelajaran Malaysia (SPM) mengaku tidak bersalah di Mahkamah Sesyen di sini hari ini, atas tuduhan merogol dan memiliki video lucah melibatkan seorang gadis bawah umur.

Muhammad Isa Muhaimim Mohamad Fauzi, 18, membuat pengakuan itu pada prosiding berasingan di Mahkamah Sesyen 3 dan Mahkamah Majistret 2 Ayer Keroh di hadapan Hakim Dharmafikri Abu Adam dan Majistret Sharda Shienha Mohd Suleiman.

Tertuduh didakwa atas tiga pertuduhan merogol seorang remaja perempuan berusia 15 tahun, di Taman Limbongan Permai di sini, antara September 2022 hingga Mei lalu.

Kesalahan itu didakwa mengikut Seksyen 376(1) Kanun Keseksaan yang memperuntukkan hukuman penjara sehingga 20 tahun dan sebat jika sabit kesalahan.

Sementara itu, dalam prosiding berasingan tertuduh didakwa memiliki telefon bimbit mengandungi video lucah dan menjadi kesalahan di bawah Seksyen 292 Kanun Keseksaan.

Kesalahan itu didakwa dilakukan di Pejabat D11 Jabatan Siasatan Jenayah (JSJ) Ibu Pejabat Polis Kontinjen (IPK) Melaka di sini, pada 10 malam, 5 Mei lalu.

Tertuduh boleh dipenjara maksimum tiga tahun atau denda atau kedua-duanya sekali jika sabit kesalahan.

Difahamkan, video berkenaan dirakamkan antara tertuduh dan kekasihnya.

Dalam pada itu, Timbalan Pendakwa Raya N. Sivashangari mencadangkan jaminan sebanyak RM20,000 manakala J. Banusha pula mencadangkan jaminan sebanyak RM8,000.

Bagaimanapun tertuduh diwakili Peguam Goh Chin Han, merayu jaminan rendah dikenakan terhadap tertuduh yang tidak bekerja kerana baharu tamat persekolahan selain hanya bergantung kepada pendapatan bapanya sebagai pemandu lori.

Mahkamah membenarkan tertuduh diikat jamin dengan jumlah keseluruhan sebanyak RM14,000 selain menetapkan 19 Jun depan sebagai sebutan semula kes dan serahan dokumen.—AlHijrah Online


IBU DAKWA ANAK DIJEMUR BAWAH PANAS KERANA LEWAT KE SEKOLAH

JOHOR BAHRU: Bahagian Pendidikan Islam Jabatan Agama Islam Negeri Johor (JAINJ) akan menyiasat video tular berhubung dakwaan seorang wanita bahawa anaknya dijemur di sebuah sekolah agama di Pasir Gudang.

Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid berkata, Pejabat Pendidikan Islam Daerah (PPID) digerakkan bagi mendapatkan laporan mengenai kejadian berkenaan.

“Kita sedia maklum mengenai kejadian yang tular itu dan sudah minta Bahagian Pendidikan Islam JAINJ dan PPID siasat dan siapkan laporan lengkap mengenai kejadian itu.

“Siasatan akan dilakukan dengan terperinci,” katanya hari ini.

Baru-baru ini, seorang ibu mendakwa anaknya berusia tujuh tahun dijemur di bawah terik matahari dipercayai berlaku di sebuah sekolah agama di Pasir Gudang.

Wanita berkenaan mendakwa anaknya didenda kerana datang lambat ke sekolah dan kejadian itu dipercayai berlaku sekitar 2 petang.—AlHijrah Online


“BORN IN GAZA”: DERITA JIWA MUDA GAZA

Hujung minggu lepas saya menonton sebuah filem dokumentari bertajuk “Born in Gaza” yang diarahkan oleh Hernán Zin seorang pengarah berdarah Argentina-Itali yang banyak menerbitkan dokumentari bertemakan kisah kemanusiaan melalui lensa filem yang penuh realiti. Filem dokumentari yang sedang ditayangkan di Netflix ini adalah gambaran yang menggugah perasaan dan menyentuh hati tentang kehidupan di Jalur Gaza melalui pengalaman kanak-kanak yang belum memahami erti kedewasaan. Dokumentari ini mendalami psikologi kanak-kanak yang membesar di tengah-tengah realiti kejam sebuah konflik yang tidak berkesudahan.

Menonton dokumentari ini benar-benar menyegarkan ingatan terhadap suasana dan hiruk-pikuk bumi Gaza yang cukup memberi kesan terhadap pandangan saya terhadap konflik Kemanusiaan Palestin yang tidak pernah berhenti dengan penderitaan. Kehidupan di jalur penjara terbesar dunia ini banyak melahirkan kisah-kisah yang penuh duka. Gaza hanya seluas 360 kilometer (km) persegi dengan kepadatan penduduk sekitar dua juta orang.

Dokumentari ini membawa penonton ke dalam pengalaman hidup sepuluh kanak-kanak, menjalani hidup di tengah-tengah reruntuhan, kesakitan, dan kenangan perang yang menyebabkan 507 kanak-kanak terbunuh dan 3,598 cedera pasca perang pada tahun 2014 yang dinamakan Ma’rakat Ashfim Ma’kul.  Kisah mereka adalah sangat jujur dari kaca mata seorang kanak-kanak yang nalurinya susah untuk mereka-reka cerita. Dari kenangan tragis Hamada bermain bola sepak di pantai sebelum tembakan bermula hingga pengakuan Motasem yang mahu mengakhiri hidupnya semua bercerita tentang luka yang sukar terubat.

Setiap naratif dalam dokumentari ini juga sangat mendalam, seperti kisah Bisan yang berumur enam tahun, yang bergelut dengan trauma kehilangan ibu bapanya dalam satu letupan serta kisah Udai, yang menyaksikan kematian mengerikan abangnya. Pengalaman kanak-kanak ini melampaui norma biasa dan sukar diterima akal. Memilih kanak-kanak menjadi peranan utama dalam dokumentari ini merupakan pilihan yang sangat baik apabila subjek kemanusiaan dan kejujuran itu diketengahkan.

DEWASA SEBELUM REMAJA

Berdurasi sekitar 68 minit, bagi saya Hernán Zin menyusun cerita ini dengan begitu teliti terhadap watak kanak-kanak didalam dokumentari ini. Menonton kisah setiap anak-anak ini membuatkan saya mula memahami bahawa pengalaman mereka benar-benar mendewasakan mereka dari usia. Trauma yang mereka alami membentuk kekuatan mereka untuk terus hidup dalam penjara terbuka Gaza.

Namun, saya tetap melihat kekuatan dokumentari “Born in Gaza” terletak pada ketulusan yang lahir daripada kisah mereka sebagai contoh, Mohamed yang menyelongkar timbunan sampah untuk dijual menceritakan bahawa kehidupan di Gaza ini bermula dengan kepayahan manusia yang tidak dapat melihat masa depan dengan sempurna.

9 tahun lalu, ketika musim sejuk baru berakhir,  saya berpeluang berada di Jalur Gaza hampir 25 hari untuk melaksanakan penggambaran bersama krew pernerbitan dokumentari TV AlHijrah dalam menyingkap kisah kehidupan warga Gaza. Watak-watak yang wujud dalam filem “Born in Gaza” sebenarnya menggambarkan warna kehidupan lebih ribuan kanak-kanak yang berada di Sana. Suasana dan teriakan kesakitan manusia didalam hospital benar-benar meninggalkan kesan yang mendalam buat kami ketika itu.

Hanya melihat wajah mereka, kita sudah mampu membaca kesakitan hidup yang sedang mereka lalui.

Trauma perang, kehilangan dan keperitan hidup menjadi sebahagian daripada perjalanan hidup mereka. Bagi yang kuat menghadapi, mereka akan terus berada di bumi Gaza, tetapi ada yang memilih untuk keluar dan mencari kehidupan baru. Jika diberi pilihan, mereka mahu memilih harapan besar untuk terus hidup dengan lebih baik. Tetapi apakah harapan itu mudah?

AUDIO VISUAL YANG MEMBUNGKAM JIWA: CERITA KEMANUSIAAN YANG TIADA AKHIRNYA

Representasi audio visual filem ini sangat berkesan dengan visual dron menunjukkan skala pemusnahan besar serta suntingan video dalam gerakan perlahan benar-benar memaparkan tentang cerita hidup yang penuh melankolik.

Tanpa suara latar dari skrip yang dibina dan hanya dengan temuramah dan testimoni kanak-kanak dalam dokumentari sudah cukup memberikan rasa yang mendalam apabila kita mendengar setiap perkataan yang mereka katakan. Keberkesanan audio melalui pertuturan bahasa Arab Ammiyah yang penuh perasaan dan penekanan dalam nada mereka turut menghidupkan dokumentari ini.

Hernán Zin menyusun transisi setiap kisah kanak-kanak ini dengan penuh teliti sehinggakan setiap cerita mereka sangat terkait dengan waktu-waktu sukar yang mereka tempuhi. Malahan, informasi teks di setiap akhir kisah membantu penonton untuk memahami cerita Gaza tanpa perlu mendengar suara latar.

“Born in Gaza” adalah tontonan wajib sekiranya anda mahu melayari kehidupan sebenar dunia duka Gaza, bukan hanya kerana fokus kemanusiaannya tetapi juga sebagai refleksi hidup buat penonton yang terlalu marahkan keganasan yang dilakukan oleh Zionis. Setelah menonton dokumentari ini pastinya jiwa solidariti kita buat saudara di Palestin akan lebih kuat dan berani.

Walaupun dokumentari ini mungkin hanya 1 peratus dari kisah luka Gaza yang jauh lebih sukar, saya percaya kita mampu memahami bagaimana mencabarnya sebuah kehidupan di tanah konflik yang masih berdarah melalui dokumentari “Born In Gaza”.

60 minit anda pasti berbaloi melihat kisah kanak-kanak yang penuh harapan ini!

Penulis, Mohd Lutfi Hafifi Japili merupakan penulis bebas.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


MADAD SEDIAKAN 130 EKOR LEMBU UNTUK IBADAH KORBAN

SUNGAI PETANI: Sempena Aidiladha tahun ini, sejumlah 130 ekor lembu disediakan Murtadha Dakwah Centre (MADAD) untuk ibadah korban para penyumbangnya.

Pengarah Urusan MADAD, Mohammad Yaakub Yusra Mohd Yusof berkata, lembu yang dikorbankan itu dipilih dari baka yang baik dan bersaiz besar.

Tambahnya selain penyembelihan di MADAD di Sungai Petani, Kedah ibadah korban turut dilaksanakan pertubuhan dakwah itu di Kuala Nerang untuk disumbangkan kepada golongan kurang berkemampuan.

Kesemuanya membabitkan 85 lokasi di Kedah.

“Tahun ini alhamdulillah sambutan yang kita terima amat luar biasa. Kita terpaksa bahagi kepada tiga hari untuk proses penyembelihan iaitu 30 ekor hari ini, 70 ekor esok di pusat penyembelihan kita di Kuala Nerang dan 30 ekor lagi lusa kita akan buat semula proses penyembelihan di MADAD.

“Semua lembu yang dikorbankan MADAD tahun ini beratnya 300 kilogram ke atas. Kalau ikut harga pasaran sekitar RM8,000 sekor tapi kita hanya kenakan bayaran RM5,000 sekor kepada peserta korban,” katanya ketika di temui hari ini.

Menurut Mohammad Yaakub, kali ini MADAD memperkenalkan pengurusan ibadah korban yang profesional dan sistematik.

Dalam perkembangan lain beliau memaklumkan antara usaha terbaru MADAD untuk menarik anak muda ke masjid ialah dengan melancarkan Kelab Budak Masjid.

Golongan itu akan diberikan sagu hati apabila mereka hadir untuk solat berjemaah di masjid yang juga salah satu inisiatif bantuan oleh MADAD.

“Kita tubuhkan Kelab Budak Masjid untuk anak-anak muda bila datang ke masjid kita beri sedikit duit belanja untuk persekolahan mereka. Usaha ini kita harap dapat dekatkan golongan itu dengan masjid,” katanya.

Ketika ini MADAD juga sedang membangunkan Murtadha Dakwah Centre iaitu sebuah pusat komuniti Islam yang dilengkapi masjid, rumah warga emas, pusat tahfiz integrasi, kapsul hotel, stadium e-sports, hub sukan sunah serta penyediaan khidmat pengurusan jenazah yang dilakukan secara percuma.